description: Täna toimub naiste Meistriliigas 19. ja ühtlasi ka eelviimane voor. Kaks kõrgemat kohta on juba jagatud, kuid teoreetiline võitlus teistele tabelikohtadele veel käib.

title: Naiste meistriliigas on kavas eelviimane voor

maintext:
Päeva esimeses mängus võõrustab Noortekoondis Tallinnas SK 10 naiskonda. Eelmises voorus pakkus Noortekoondis üllatuse, kui suutis tänu Ave-Lii Laasi 76. minuti tabamusele alistada Tartu Tammeka. Sellega teeniti tabelisse kahe viigi kõrvale oma esimene võit, kuid tabelis see kahjuks võistkonda veel viimasest kohast kõrgemale ei tõstnud. Tartu SK 10 kohtus eelmises voorus Nõmme Kaljuga ning kuigi avapoolajal kumbki pool väravaid ei löönud, suutis SK 10 teisel poolajal lüüa kolm vastuseta väravat ning teenis tabelisse võidupunktid. Tänu sellele on kogutud 20 punkti ja asutakse sellega kuuendal kohal.
Noortekoondise treener Kaidi Jekimova: «Viimasest liigamängust on võidumaitse suus ja mängijad kindlasti tahavad saavutust korrata. Enamus kutsutud mängijatest on selle hooaja jooksul piisavalt koos mänginud, mis peaks kindlasti aitama paremat mängu näidata kui eelmistes omavahelistes mängudes. Ja uutele mängijatele tulevane mäng on hea eelvaade, mis neid ootab uuel hooajal, kui nemad on Noortekoondise põhitegijad.»
SK 10 abitreener Mariliis Limbak rääkis, et tema hoolelaused lähevad võidu peale välja. «Siiani oleme Noortekoondise vastu tunnistanud ainult võite ja kavatseme seda seeriat kolmapäeval jätkata. Kuigi ülesanne ei saa olema kergete killast - Noortekoondis on tubli ja alati osutanud meile visa vastupanu, aga usun, et sõidame koju positiivse tulemusega,» rääkis Limbak.
Hõbemedalid kindlustanud Tallinna Flora vastasteks on tabelis neljandal kohal asuv Tallinna Kalev. Omavahelistes mängudes on Flora seni suutnud Kalevi alistada ning kohtumised on nende poolt vaadatuna lõppenud väravatevahega 15:2. Kalevi jaoks on eesolev mäng tähtis, sest teoreetiline võimalus kolmandal kohal oleva Levadia püüdmiseks on veel olemas. Selle jaoks on vaja võita nii Florat kui ka viimases voorus Levadiat, lootes, et samal ajal ei suuda Levadia üllatada Pärnut.
Kalevi peatreener Allan Soomets ei hakanud kohtumise eel pikka juttu ajama: «Läheme võitma.»
Flora peatreener Aleksandra Ševoldajeva sõnas, et tema meeskond läheb kohtumisele kindla eesmärgiga. «Kaleviga on sel hooajal olnud päris rasked mängud. Ka see mäng töötame oma koostöö parandamise kallal ning tahame mängust võtta maksimumi,» lubas Ševoldajeva.
Eelmises voorus oma seitsmenda järjestikuse meistritiitli kindlustanud Pärnu JK võõrustab kodusel Rannastaadionil Tallinna Levadia naiskonda. Siiani on Pärnu läbinud hooaja kaotusteta ning löönud vastastele kokku 119 väravat. Enda võrku on lastud lüüa vaid kaks väravat ning seda on teinud just nimelt Levadia. Samas on Levadia pidanud omavahelistes kohtumistes tunnistama Pärnu vägagi suurt ülekaalu, kui kohtumised on lõppenud tulemustega 11:1, 6:1 ja 6:0. Tallinna klubi asub hetkel tabelis kolmandal kohal ning nende edu Kalevi ees on viis punkti. Kui Kalev ei suuda selles voorus alistada Flora naiskonda, kuuluvad pronksmedalid juba kuuendat aastat järjest Levadiale.
Pärnu peatreener Jüri Saar lubas, et mängule jalga sirgeks laskma ei minda. «Hooaja lõpuni on jäänud ainult kaks mängu väga tugevate vastastega. Võistkond on valmis veel pingutama ja andma endast parima,» selgitas Saar.
Levadia peatreener Maksim Rõtškov tunnistas, et ees ootab raske mäng. «Kohtumine Eesti meistriga on meie jaoks suur väljakutse. Pärnu on võitnud tänavusel hooajal kõik senipeetud mängud ja seega on nende tiitel igati välja teenitud. Üritame viimases omavahelises kohtumises Pärnule südikalt vastu hakata, mängida kaitsest lähtuvalt ja kontrarünnakutel teravalt nõelata. Üritame teha korraliku mängu,» lubas Rõtškov.
Tabelis viiendal kohal asuv Tartu Tammeka võõrustab seitsmendal positsioonil asuvat Nõmme Kalju naiskonda. 5.-8. kohtadele peetavates kohtumistes püsib kaks vooru enne hooaja lõppu veel väike pinge. Tammekal on kogutud 25 punkti, kuid koht allpool olev SK 10 jääb maha viie punktiga. Nõmme Kalju on 18 vooruga kogunud üheksa punkti ning nende selja taga on nelja punktiga Noortekoondis.
Tammeka peatreener Rainer Klement tunnistas, et naiskond ei pruugi mängule tulla täiskoosseisus. «Praegune seis näitab, et mitmed olulised mängijad taastuvad endiselt külmetushaigustest, mis meid ka enne eelmist mängu kõvasti kimbutasid. Usun, et suudame vastasele kõva lahingu anda ja positiivse tulemusega platsilt tulla,» rääkis Klement.
Kalju mängija Cristina Kivisik lubas ka omalt poolt kõva lahingut: «Sellel hooajal pole me veel Tartu Tammekat kordagi võitnud. Loodan, et kolmapäeval see meil õnnestub. Mäng tuleb raske, aga usun, et oleme võimelised 3 punkti koju tooma.»


description:
Jalgpalli Meistrite liigas teenis D-alagrupis magusa võidu Madridi Atletico, kes alistas koduväljakul 1:0 Müncheni Bayerni. Kohtumise ainsa värava lõi matši 35. minutil Yannick Carrasco.

Samal ajal sai läbi Manchester City võiduseeria. Sel hooajal seni ametlikes kohtumistes ainult võite tunnistanud Manchester City viigistas võõrsil 3:3 Glasgow Celticuga.

Raskest seisust tuli välja FC Barcelona, kes kaotas avapoolaja Mönchengladbachi Borussiale. Arda Turani ja Gerard Pique teise poolaja väravad tõid 2:1 võidu lõpuks ikkagi Barcelonale.

title: Atletico alistas Bayerni, ManCity võiduseeria katkes

maintext:
Tänased kohtumised Meistrite liigas
A-alagrupp
Ludogorets – PSG 1:3
Väravad: 16. Natanael - 41. Matuidi, 56., 60. Cavani
Londoni Arsenal – Basel 2:0
Väravad: 7., 26. Walcott
Tabeliseis: 1. PSG 4 punkti, 2. Arsenal 4, 3. Ludogorets 1, 4. Basel 1.
B-alagrupp
Besiktas – Kiievi Dinamo 1:1
Väravad: 29. Quaresma - 65. Tšigankov
Napoli – Lissaboni Benfica 4:2
Väravad: 20. Hamšik, 51., 58. Mertens, 54. pen Milik - 71. Gonçalo Guedes, 86. Salvio
Tabeliseis: 1. Napoli 6 punkti, 2. Besiktas 2, 3. Kiievi Dinamo 1, 4. Benfica 1.
C-alagrupp
Mönchengladbachi Borussia – FC Barcelona 1:2
Väravad: 34. Hazard - 65. Arda Turan, 74. Pique
Glasgow Celtic – Manchester City 3:3
Väravad: 3., 47. Dembele, 20. ov Sterling - 12. Fernandinho, 28. Sterling, 55. Nolito
Tabeliseis: 1. Barcelona 6 punkti, 2. Manchester City 4, 3. Celtic 1, 4. Mönchengladbachi Borussia 0.
D-alagrupp
Madridi Atletico – Müncheni Bayern 1:0
Värav: 35. Carrasco
Rostov – PSV 2:2
Väravad: 8., 37. Poloz - 14- Pröpper, 45.+2. De Jong
Tabeliseis: 1. Madridi Atletico 6 punkti, 2. Müncheni Bayern 3, 3. PSV 1, 4. Rostov 1.
Eelvaade mängule Atletico - Bayern
Meistrite liigas olid Atletico ja Bayern viimati omavahel vastamisi eelmisel hooajal – toona madistati poolfinaalis. Atletico võitis kevadel koduväljakul peetud matši 1:0, Bayern võitis omakorda enda koduplatsil 2:1. Kokkuvõttes viis selline resultaat edasi Atletico, neile andis edu võõrsil löödud värav.
«Atleticoga on alati keeruline mängida. Sellest tuleb raske mäng. Nad on alati väga hästi organiseeritud. Oleme heas vormis ja peame seda ka näitama. Kõik teavad Atletico stiili,» sõnas uefa.com’ile Bayerni peatreener Carlo Ancelotti.
«Sellest tuleb raske mäng. Mõlemad meeskonnad tahavad rünnakul kõvasti suruda. Vastasele jäetakse vähe ruumi. Fernando Torres oskab vähest ruumi alati hästi ära kasutada ja seetõttu pääseb ta ka algkoosseisu,» vastas omalt poolt Atletico juhendaja Diego Simeone.
Eeldatavad algkoosseisud:
Atlético: Oblak; Juanfran, Savić, Godín, Filipe Luís; Koke, Ñíguez, Gabi, Carrasco; Griezmann, Torres.
Bayern: Neuer; Lahm, Boateng, Martínez, Alaba; Vidal, Alonso, Thiago; Müller, Lewandowski, Ribéry.

fasttext_language: et


description: Siim-Sander Vene viskas 21 punkti, kui tema koduklubi Nižni Novgorod kaotas kontrollmängus 89:91 Leedu korvpalliklubile BC Šiauliai.

title: Siim-Sander Vene viskas Venemaa tippklubi kasuks 21 punkti

maintext:
Kalev palkab Eesti tulevikumehe, Valgevene koondislase ja ootab pääsu EuroCupile
KORVPALL. Kui veel mõni nädal tagasi võis näida, et korvpallihooaeg tuleb tavapäratult hall – kulunud sarjad, väikeste eelarvete tõttu nigel komplekteeritus –, siis viimased päevad on vähemalt Kalev/Cramo tegemistele andnud uue värvi ja ootuse.


description: Itaalias sõidetud Rahvuste motokrossil sattus õnnetusse USA sõitja Jason Anderson.

title: Video: Rahvuste motokrossil lendas üks sõitja teisele rattaga pähe

maintext:
Eile toimunud teise sõidu võitnud Anderson võttis pärast finišeerimist hoo maha, kui ühtäkki lendas talle oma rattaga pähe tagant tulnud konkurent. Ameeriklane lendas oma rattaga pikali ja saadeti pärast seda kohapeal olevasse arstipunkti. Väidetavalt oli mehega kõik korras ja kuigi ta saadeti kohalikku haiglasse veel peapõrutuskontrolli, ei leitud sealgi midagi hullu.
Andersoni intsident on nähtav videos ligikaudu 2.20 paiku.


description: EM-valiksarjast sisuliselt maksimumi võtnud Eesti korvpallikoondis loodab homme tordile kirsi panna. 2017. aasta EM-finaalturniirile pääsemiseks on vaja Poolat suurelt võita. See pole lihtne ülesanne, aga vähemalt võimalus on olemas.

title: Tiit Sokk suure mängu eel: lõpus on näha, mis tablool seisab

maintext:
Eestile andis võimaluse D-grupp võita ja otse finaalturniirile pääseda Poola kolmapäevane 57:76 kaotus Valgevenele. Seni oli alagrupi favoriit kõik neli mängu võitnud.
«Korvpall on suht-koht kerge mäng, ühed viskavad sisse, teised mööda. Poola puhul oligi suur faktor, et nad viskasid lihtsalt väga plaju mööda. Valgevene tsenter Artjom Prahhovski tegi oma töö ära ja sai Poola suure jõu Maciej Lampe korralikult kinni. Suur vahe tuli sisse alles lõpus, muidu oli see 10 punkti kandis,» rääkis Poola-Valgevene mängu üle vaadanud Eesti koondise peatreener Tiit Sokk selle kohtumise muljetest.
Kui Valgevene kaotab homme võõrsil Portugalile, siis viib Eesti D-grupi esikohani vähemalt 15-punktiline võit Poola üle. Kui Valgevene on edukas, siis piisab Eestile ka 13-silmalisest vahest. Kõik, mis on sellest kehvem, jätab meid finaalturniirilt suure tõenäosusega eemale.
Mida teha, et vajaliku suurusega võit tuleks? Poolas kaotati mäletatavasti 64:78. «Nende suur ülekaal lauavõitluses ja meie pallikaotused tingisid selle, et nad said kiirrünnakutest palju enam punkte kui meie. Peame lihtsalt ise pisut targemalt rünnakuid planeerima,» ütles Sokk.
Juhendaja lootis, et eestlastel on valiksarja lõpuks piisavalt energiat üle jäänud. «Viimastel päevadel keerulisi reise pole olnud, poisid on saanud välja puhata. Kõik peaks okei olema. Mängime nagu iga teist mängu, eks lõpus näeme, mis tabloo näitab.»
Eesti - Poola kohtumine algab homme Tartu ülikooli spordihoones kell 20.


description: Rio paraolümpial Afganistani eest odaviskevõistlusel klassis F44 võistelnud ning 16. koha saavutanud Mohammad Naiem Durani andis positiivse dopinguproovi. Durani oli ainus Afganistani sportlane Rio paraolümpial.

title: Afganistani ainus paraolümpialane oli valemängur

maintext: Durani sai karistuseks nelja-aastase võistluskeelu ning tema tulemus Rios tühistati. Afganistani odaviskaja on kolmas parasportlane, kes Rios dopinguga vahele jäi. Varasemalt on positiivse proovi andnud Argentina judoka Jorge Lencina ning Saudi Araabia tõstja Mashal Alkhazai.


description: Jalgpalli Eesti meistriliigas peavad Infonet ja Nõmme Kalju täna järele juulis eurokohtumiste tõttu mängimata jäänud omavahelise mängu. Tabeliseisu arvestades ülitähtis heitlus algab Lasnamäel Infoneti staadionil kell 19.00 ja Postimees toob selle otsepildis vaatajateni, ülekannet kommenteerivad Kristjan Jaak Kangur ja Jonas Grauberg.

title: Jalgpalli otsepilt: suvist võlga klaarivad Infonet ja Kalju peavad põnevusheitluse

maintext:
POSTIMEHE TELEMÄNG
Tallinna Infonet – Nõmme Kalju
Teisipäeval 27. septembril kell 19.00 Lasnamäe Infoneti staadionil
Premium liiga tiitliheitluses on veel veidi enam kui kuu aega enne hooaja lõppu jätkuvalt neli meeskonda. Milline pööre võib meid järgmisena ees oodata? Vastuse võib anda teisipäeva õhtu, kui seni mängimata 19. vooru mängus kohtuvad Infonet ja Nõmme Kalju. Avavile kõlab Lasnamäel teisipäeval, 27. septembril kell 19.00.
Infonet on 68 punktiga hetkel liigatabelis teisel kohal, kuid ühe enam peetud mänguga on tabeliliidril FC Levadial koos täpselt sama arv punkte. Nõmme Kaljul on see-eest Infonetist üks mäng vähem peetud ning võrreldes Flora ja Levadiaga on Kaljul lausa kahemänguline eelis. 62 punktiga hõivab Nõmme meeskond hetkel neljanda tabelirea, kahe meeskonna vahele mahub veel 63 punktiga Flora.
Infonet on tegemas seda, mida tihti meeskonnad, kes tiitli peale mängivad, teha suudavad. Viimased kaks kohtumist on Lasnamäe võistkond mänginud liigatabeli põhjas asuvate Rakvere Tarva ja Pärnu Linnameeskonna vastu, kes on suudetud alistada 1:0.
Kalju on pärast mannetust kaotust Levadiale on mängu käima saanud. Viimased kaks Premium liiga mängu on võidetud väravate vahega 8:1 (vastavalt 5:1 võit Pärnu üle ja 3:0 Narva Transi vastu), kahe mängu vahele jäi veel 2:0 võit Evald Tipneri karikavõistluste 1/32-finaalis Transi vastu.
Meeskonnad on tänavu kohtunud kahel korral ning mõlemas mängus on koduvõistkond võtnud 2:1 võidu – 9. märtsil oli Lasnamäel parem Infonet, aprillikuu lõpus Hiiu staadionil omakorda Kalju.
Infoneti peatreener Aleksandr Puštov: «Tegemist on mänguga medalite nimel, kus mõlemad meeskonnad jahivad esikohta. Selleks tuleb võita, mis aga omakorda tähendab, et mäng peab olema kompromissitu ja võitluslik. Meeskond on võitluseks valmis ning kavatseme mängida vaid võidule.»
Infoneti keskkaitsja Andrei Kalimullin: «Meie klubi pretendeerib esikohale, mistõttu peame võitma oma otseseid konkurente. Kõik mängijad mõistavad antud kohtumise tähtsust ning on valmis andma endast võiduks maksimumi. Püüame teisipäeval näidata oma parimat mängu ja võita!»
Nõmme Kalju peatreener Sergei Frantsev: «Tõsine mäng, kus kõik on väga motiveeritud. Vastuseid annab mäng.»
Kalju ründaja Ats Purje: «Hooaja kõige tähtsam mäng! Kui võidame, siis on head võimalused võita kuld. Nii mina kui ka meeskond oleme 100 protsenti valmis kolm punkti Hiiule viima. Samuti ootan, et Roosad Pantrid teeksid kõva möllu ja oleksid kaheteistkümnenda mängijana meile toeks.»


description: Eesti võrkpallikoondis võitis EM-valikturniiril ülitähtsas kohtumises Rumeeniat 3:1 (19:25, 28:26, 25:18, 25:23) ning sai kirja oma esimese võidu. Homme kohtutakse kell 17 Makedooniaga. Postimees näitab sellestki mängust otsepilti.

title: Teppani sekkumine tõi Eestile uue hingamise ja ülivajaliku võidu

maintext:
Mäng algas ilusti, ent siis tekkisid probleemid servi vastuvõtul ja sellest johtuvalt muud mured. Jäädi 12:16 kaotusseisu ja vahe suurenes juba 14:20-le. Avageimi enam päästa ei õnnestunudki ja see kaotati 19:25.
Teise geimi alguses jäid eestlased taas kaotusseisu, ent siis vahetas Cretu Oliver Venno asemele mängu Renee Teppani, kes tegutses kohe korduvalt resultatiivselt ja tõi meeskonnale emotsiooni juurde ja kaotusseis pöörati 15:12 eduks. Edasi jätkus punkt-punkti mäng, kuni 20:20 seisult tõi punkti Keith Pupart ja siis Teppan. Ent rumeenlased viigistasid 22:22. Taas tegutses hästi Teppan, ent eksis kohe ise servil ja taas tablool viik: 23:23. Punkt-punkti thriller jätkus, kuni lõpuks suudavad eestlased võtta 28:26 geimivõidu.
Kolmas geim algas juba paremini, emotsioon kestis ja Eesti läks 9:5 juhtima. Teppani järjekordse võimsa rünnaku järel juhti juba 14:9 ja 20:15 ning seda eduseisu enam käest ei antud. Geim Eestile 25:18.
Neljandat geimi dikteerisid algul taas eestlased, Teppani löögist juhiti esimeseks tehniliseks vaheajaks 8:4. Rumeenlased suutsid aga kodupubliku toetusel jõuda 13:13 viigini ning haarasid seejärel juba ise 19:16 eduseisu. Taas oli Teppan see, kes edukalt ründas ning seejärel sai Eesti veel ka blokist punkti ning vahe vaid üks silm. Täht viigistas 20:20. Numbrid 22:22 tõi tabloole taas Täht ning seejärel eksisid rumeenlased rünnakul (23:22 Eestile). Eksimus Teppanilt ja 23:23. Ardo Kreek tõi raskel hetkel vajaliku punkti ja Eestil matšpall. Täht servis ässa ning geim meile 25:23 ja mäng 3:1.
Täht tõi Eesti koondisele 21 punkti (+13), Teppan 16 (+9), Pupart ning Kreek mõlemad 10, Venno ja Aganits 7, Toobal 4 punkti. Meie vastuvõtt oli 46%, rünnak 54%, Tšehhi samad näitajad olid vastavalt 52 ja 53%.
Eile jäi Eesti 0:3 alla Tšehhile, rumeenlased alistasid aga 3:0 Makedoonia. Tänases esimeses kohtumises alistas Tšehhi Makedoonia 3:1. Grupi liider on seega Tšehhi, kel 6 punkti. Rumeenial ja Eestil on 3 ning Makedoonial 0 punkti.
Mängu eel:
Rumeenia koondise paremad päevad jäävad kaugesse minevikku: 1980. aastal said nad Moskva olümpial koguni pronksi, maailmameistrivõistlustelt on võidetud kaks hõbedat ja sama palju pronkse (ent need jäävad kõik 1960. aastatesse – M. G). EMil on 1963. aastast ette näidata kuld, 1970ndatel saadi kaks pronksi ja 1950ndatel kaks hõbedat.
Viimastel aastatel pole Rumeenia EM-finaalturniirile jõudnud: valiksarjas on nad viimasel kolmel aastal saanud vastavalt 29., 27. ning 26. koha (siinkohal tuletame meelde, et seni pääses finaalturniirile vaid meie maailmajao 16 paremat, alates 2019. aasta EMist see süsteem muutub ja pääseb 24).
Eelmisel aastal saadi Euroopa liigas 11. koht, aasta enne seda oldi viiendad. 2010. aastal saadi neljas koht. Rumeenia pidas EM-mängude eel sõpruskohtumisi Iisraeli ja Moldovaga, võites kuuest mängust viies.
Turniiri viimase mängu peab Eesti koondis laupäeval, kui kell 17 mängitakse Makedooniaga. Turniiri teine ring mängitakse Tšehhis vahemikus 23. – 25. september. Otsepääsme finaalturniirile tagab kvarteti parim, teise koha omanikku ootab oktoobris ees valikturniiri kolmas ring.


description: Eesti naiste võrkpallikoondis lõpetas EM-valiksarja teise ringi turniiri avavaatuse ülimagusa 3:2 (25:13, 22:25, 20:25, 25:20, 15:11) võiduga põhjanaabrite üle. Reedest pühapäevani toimub valiksarja teine turniir Poolas.

title: Eesti naiste võrkpallikoondis sai EM-valiksarjas ülimagusa võidu

maintext:
Ungaris Èrdis toimunud turniiril spurtis meie koondis avageimi võimsa 25:13 eduga kohe ette. Realiseerisime 48 protsenti rünnakutest, soomlannade näitaja oli 19. Sulustamisega teenisime viis punkti, vastased mitte ühtegi. Ülejäänud geimides numbrid ja skoorid ühtlustusid ning naaberriikide koondised pakkusid publikule tõsiselt haarava duelli, vahendas volley.ee.
«Soomlannade mäng oli täna väga suurte tõusude ja mõõnadega. Lisaks olid nad hädas vastuvõtuga. Meie mängijad pakkusid omakorda väga hea esitluse ja see meile lõpuks ka võidu tõi,» rõõmustas rahvusnaiskonna juhendaja Marko Mett.
Eesti edukaimana tõi Kohilas mängiv Kertu Laak 24 punkti. Tema efektiivsusnäitaja oli +17 ja neiu lõi 40 tõstest punktiks 18. Kahekohalise summa kogusid meie poolel veel Liis Kullerkann, kelle 15 punktist kolmandik tulid sulustamisega, ja 14 punkti toonud Anu Ennok. Põhjanaabritele tõi kohtumise jooksul koguni 55 tõstet saanud Piia Korhonen 29 punkti.
Võimsalt töötanud serviga teenis Eesti 11 otsepunkti, millest neli tõi meie sidemängija Julija Mõnnakmäe. Soomlannad lõid kaheksa ässa ja eksisid 15 korda, meie vaid kuuel juhul.
EM-valiksarja avaturniiri lõpetas Eesti naiskond ühe võiduga, mis annab grupis kolmanda koha. Soome jäi võiduta, seni täiseduga Ungari ja Poola mängivad viimases voorus omavahel. Uued matšid ootavad ees juba reedest-pühapäevani, mil samade vastastega mängitakse Poolas.
Otse pääseb 2017. aasta Euroopa meistrivõistluste finaalturniirile alagrupi võitja, teise koha omanikul seisavad oktoobri alguses ees kolmanda ringi matšid.


description: Triatloni maailmakarikasarja viimasel osavõistlusel sattusid taas tähelepanu keskpunkti Suurbritannia triatleetidest vennad Jonathan ja Alistair Brownlee, täpselt nagu olümpialgi. Kui Rios said nad muljet avaldava kaksikvõidu, siis Mehhikos Cozumeli MK-etapil päästis üks vendadest piltlikult öeldes teise elu.

title: Pildituks jooksnud triatleet: tavaliselt juhtub nii, kui liiga palju juua, sel korral oli vastupidi


description: Nädalavahetusel uut hooaega alustav käsipalli Balti liiga toob kohe esimestes voorudes Eestisse kaks endist Euroopa karikavõitjat, kui HC Kehra/Horizon Pulp&Paper ja Viljandi HC võõrustavad kahel päeval Minski SKA-d ja Zaporožje ZTR-i. Eesti meister Põlva Serviti kohtub võõrsil Läti tšempioni Dobele Tenaxiga.

title: Eesti klubid alustavad Balti liigat tugevate külaliste vastu

maintext:
Eestis peetavate kohtumiste puhul on tehniliselt tegu Valgevene ja Ukraina klubide kodumängudega, sest Balti liiga reeglid sätestavad – vähemalt enamike – mängude toimumise kolme Balti riigi territooriumil. Laupäeval mängib SKA Kehras ja ZTR Viljandis ning pühapäeval vastupidi.
Esimese Ukraina klubina Balti liigas osalev ZTR teeb debüüdi Viljandis. Mõlemad võistkonnad olid koduliigas sel nädalal võidukad – Viljandi HC alistas HC Kehra/Horizon Pulp&Paperi 25:17 ning ZTR oli üle Netišini Energetik-NAEK-ist 33:17. Mulkide peatreener Marko Koks teab, mis ees oootab: «ZTR on ikka hirmkõva meeskond. Pikkust ja jõudu on palju, eriti äärtel.»
Viljandi HC kaotas kahe hooaja vahel kaks põhimeest, Karl Roosna ja Karl Toomi Saksamaa liigasse, ent tõi meeskonda klubiajaloo esimese välismaalase valgevenelase Sergei Rodjukovi näol. «Meil oli vasaksisemist väga vaja ja tundub, et ta sobib tiimi,» sõnas Koks. «Mänguliselt oleme kindlasti paremaks läinud kui siin veel paar nädalat tagasi, aga nii kõvas alagrupis saab hetkel piisavalt kõrgeks eesmärgiks seada nelja hulka pääsemise,» lisas Koks.
«Nädalavahetus tuleb muidugi raske, aga loodan parimat, eriti kripeldab nii mul kui mängijatel hingel eelmisest hooajast napp allajäämine SKA-le. Kristo Voika on meil küll säärelihase venitusega väljas, aga eks siis peavad mõned nooremad avanema,» selgitas Koks hooaja avamängu eel.
Ukraina mullust hõbedameeskonda ZTR-i pühapäeval külla ootavad kehralased alustavad Balti liigat päev varem vana sõbra Minski SKA vastu. Viimasel neljal hooajal on vastakuti oldud koguni kümnel korral, millest üheksa kohtumist lõppesid Valgevene klubi kasuks. Mullu sai Kehra esimese võidu, alistades kodusaalis kolmekordse Balti liiga võitja 35:28.
SKA tuleb Eestisse ilmselt nõrgendatud koosseisus, sest Valgevenes toimub koondise treeninglaager ja sinna kutsuti koguni 13 Minski klubi pallurit. «Mina sellele suurt tähelepanu ei pööraks,» sõnas kehralaste juhendaja Indrek Lillsoo. «SKA on nii tugeva noortetöö ja pika pingiga klubi, et iga koosseis on meile korralikuks väljakutseks.»
Sarnaselt Koksiga hindab ka Lillsoo A-alagruppi väga tugevaks. «Aga Balti liiga peabki tugev olema, siin osalemine on tähtis ja minu silmis pole probleem, et alustame mängudega kahe suursoosiku vastu,» kinnitas Lillsoo. «Kui siit mõned punktid näppame, on väga hea ja aitab meid ehk lähemale esimesele eesmärgile, milleks pääs alagrupis nelja hulka. Tõsi, see iseenesest on juba päris raske ülesanne,» tunnistas Kehra juhendaja.
Viiesesse B-alagruppi kuuluv Põlva Serviti peab Balti liiga avanädalavahetusel vaid ühe kohtumise, sõites laupäeval külla Läti meister Dobele Tenaxile. Koduliigas alustasid mõlemad tiimid uut hooaega täiseduga. Serviti alistas kolmapäeval HC Viimsi/Tööriistamarketi 41:23, Tenax aga pidi pärast kaht võitu kolmapäevase mängu HK Ogre/Miandumi vastu ära jätma, sest meeskonda laastas viirushaigus.
«Tenax on valitsev Läti meister ja kodus alati tugevat vastupanu osutav, nii et peame olema valmis tõsiseks lahinguks,» sõnas peatreener Kalmer Musting, kelle käe all on Serviti viimases kaheksas omavahelises mängus Tenaxit alati võitnud. «Alustasime hooaega hästi, kuigi kaotasime suvel Ardo Puna ja Andrei Ternovõi ning endiselt on rivist väljas ka Carl-Eric Uibo ja Tõnu Jõks,» nentis Musting.
Serviti pole kunagi eesmärki madalamale seadnud kui finaalnelikusse pääs ja Mustingu kinnitusel pole algava hooaja sihtki erinev. «Cocks on meie alagruppi suursoosik, aga sihime kindlasti teist kohta, lootuses veerandfinaaliks A-alagrupist mugavam vastane saada,» lisas põlvalaste juhendaja.
Serviti alagrupikaaslased peavad mänge Soomes, kus tiitlikaitsja Riihimäe Cocks võõrustab Kaunase Granitas-Karyst ja Vilniuse VHC Šviesat. Cocks alustas uut hooaega uue peatreeneri, kogenud leedulase Gintaras Savukynase käe all. A-alagrupis toimub lisaks neljale Eesti pinnal mängitavale üks kohtumine Riias, kus vastamisi kohalik Celtnieks ja Klaipeda Dragunas.


description: MMA iirlasest superstaar Conor McGregor võitleb järgmisena kergekaalu UFC meistri Eddie Alvareziga.

title: Selgus MMA superstaari McGregori järgmine vastane

maintext:
Matš on planeeritud UFC 205 raames ning toimub 12. novembril New Yorkis. «See on matš, mida fännid tahavad näha,» kommenteeris UFC president Dana White. McGregorist saab võidukorral esimene UFC võitleja , kes omab samaaegselt meistrivööd kahes erinevas kaaluklassis. Seni on mitmes erinevas kaaluklassis meistriks tulnud BJ Penn ning Randy Couture, kuid samaaegselt pole neil kahte meistrivööd enda käes õnnestunud hoida.
Teiste seas astuvad UFC 205 MMA-ringi Tyron Woodley, kes kaitseb kergkeskkaalu tiitlit Stephen Thompsoni vastu. Naistest lähevad vastamisi poolakad Joanna Jedrzejczyk ning Karolina Kowalkiewicz. «Sellel kaardil on kolm tiitlimatši, mis teeb sellest ajaloo parima UFC võistluskaardi,» oli White uhke.


description: Leicester City ja Inglismaa koondise ründaja Jamie Vardy avaldas rituaali, mis talle eelmisel hooajal edu tagasi. Nimelt jõi ta igal mängule eelneval õhtul energiajoogi Lucozade’i pudelist veini.

title: Vardy avaldas pöörase võiduretsepti

maintext:
Taolise rituaaliga alustas ta eelmise hooaja avamatši eel ning kuna ta lõi seal kohe ka värava, ei soovinud mees edu toonud tegevust lõpetada. Hooaja lõpetas Vardy mäletatavasti Inglismaa kõrgliiga meistritiitliga ning oli kogu liiga peale paremuselt teine väravalööja.
«Raske öelda, miks ma sellega alustasin. Otsustasin juua klaasi veini iga eelmise hooaja mängueelsel õhtul. Ma ei ole küll ebausklik, aga kui lõin Sunderlandi vastu värava, ei tahtnud ma midagi oma mängudeks ettevalmistumises muuta,» selgitas Vardy.
«Tavaliselt täidan plastik- või Lucozade’i pudeli pooleni veiniga ning joon seda televiisorit vaadates. See aitab mul end välja lülitada ning paremini magama jääda,» jätkas Vardy, kes lihtsa arvutuse kohaselt joob mängueelsel õhtul veerand liitrit veini.
Kui alkohol aitab Vardyl paremini lõõgastuda, siis mängupäeval joob ta kolm purki Red Bulli energiajooki. Esimese purgi avab ta kohe ärgates, teise pärast hommikusööki ning kolmanda vahetult enne mängu. «Enne soojendusele minekut joon purgi energiajooki, kuid jätan ühe lonksu veel alles, et see riietusruumis enne mängu ära juua. Kolm Red Bulli, topeltespresso ning juustu-singi omlett paneb mind väljakul jooksma nagu hull.»


description: ETV tänases saates «Pealtnägija» tuuakse vaatajani Eesti jalgpallikoondise kapteni Ragnar Klavani ja tema pere tegemised Liverpoolis.

title: Liverpooli kolinud Klavani pere avab kohanemisraskuste tagamaid

maintext:
«Meie lugu keskendub suuresti sellele, millised raskused perel on,» paljastas Pihl Raadio 2 hommikuprogrammis, vahendab menu.err.ee.
Ragnari abikaasa oli Pihli sõnul nädalate eest väga lähedal sellele, et kolida Eestisse ja Klavanist oleks saanud samasugune mees nagu Alex Manninger Liverpoolis, kes elab kaugsuhtes. «See on nii raske, et abikaasad mõtlevad, milleks seda kõike,» kirjeldas Pihl.
Pihl lükkas ümber ka tüüparvamuse, mis tuleb televisioonist ja filmidest, et jalgpallurite naiste elu on hästi glamuurne - käiakse kokteilipidudel, vaatate loožis mängu ja minnakse ööklubisse.


description: Naiste tennisemaailma pikaaegne esireket Serena Williams võttis sõna USAs hetkel aktuaalsel rassismi ja politseivägivalla teemal.

title: Spordimaailma üks mõjukamaid naisi tegi emotsionaalse avalduse

maintext:
Mustanahaliste vastu suunatud politseivägivalla protest algas USA sportlaste seas Ameerika jalgpalli mängijast Colin Kaepernickist, kes keeldus riigihümni ajal püsti seismast. Pärast seda on teema olnud USAs tõsiseks aruteluks ja nüüd on otsustanud oma arvamust avaldada ka Williams, kes on spordimaailmas üks kõige mõjukamaid mustanahalisi naisi.
Tennisestaar kirjeldas sotsiaalmeedias avaldatud postituses, kuidas palus oma 18-aastasel sugulasel end sõidutada ning kui politsei neid kinni pidas, tundis ta suurt hirmu, et võimuesindajad teevad roolis olnud noorukile halba. «Miks ma pidin sellele mõtlema 2016. aastal? Kas me ei ole juba piisavalt üle elanud?» kirjutas Williams.
«Ja ma mõtlesin endamisi, miks ma pole varem oma häält tõstnud sel teemal? Pidin end karmilt vaatama, sest mis võiks juhtuda mu väikeste sugulastega? Mis siis, kui mul oleks poeg, või mis saaks mu tütardest? Nagu Martin Luther King on öelnud: «Kord saabub aeg, kui vakikine on reetmine.» Ma ei kavatse vaikida,» lõpetas Williams oma emotsionaalse postituse.


description: Inglismaa jalgpallikoondise uus peatreener Sam Allardyce on sattunud piinliku skandaali keskmesse, sest nõustus ligi 500 000 euro suuruse tasu eest osalema rahvusvahelises sobingus.

title: Ajakirjanikelt tünga saanud Inglismaa uus peatreener peab ameti maha panema?

maintext:
Allardyce'i kahtlased huvid tulid välja Briti ajalehe The Telegraphi läbi viidud eksperimendis, kus väljaande ajakirjanikud kehastusid Aasia turul tegutsevateks ärimeesteks. Allardyce oli nõus väljamõeldud firmat esindanud ajakirjanikega kohe diili tegema: tema oleks saanud 460 000 eurot ja vastutasuks oleks koondise loots reisinud neljal korral aastas Singapuri ja Hong Kongi, kus ta oleks sealsetele petturitele jaganud nõuandeid, kuidas jalgpallurite üleminekutelt raha teenida ja Inglismaa jalgpalliliidu reeglitest kõrvale hiilida.
Nimelt nõuavad Inglismaa alaliit ning ka FIFA ja UEFA, et pallurite õigused saavad kuuluda ainult klubile, kus nad mängivad. Viimastel aastakümnetel on olnud aga palju juhtumeid, kus mängijaid esindab ka mingi kolmas osapool, kes teenib üleminekutelt hiiglaslikke rahasummasid. Antud juhul oleks selleks olnud Allardyce'ilt vajalikku infot saav fiktiivne firma.
Halvimal juhul ootab 61-aastast Allardyce'i ees koondise peatreeneri kohalt vallandamine, aga Inglismaa jalgpalliliidu juhatuse esimees Greg Clarke ütles, et kiireid otsuseid ei saa teha. «Tahan teada kõiki fakte, kuulda kõigilt osapooltelt kõike ja alles siis otsustada, mida edasi teha. Me ei saa kedagi enneaegselt süüdi mõista,» rääkis Clarke Daily Mailile.
«Big Sami» hüüdnime kandev Allardyce on erinevaid Inglismaa klubisid juhendanud alates 1992. aastast ja enne koondise juurde asumist oli ta Sunderlandi peatreener. Varasemate töökohtade hulgast leiab näiteks Newcastle Unitedi, Bolton Wanderersi, Blackburn Roversi ja West Ham Unitedi. Allardyce on kuuel korral valitud Inglismaa Premier League'i kuu parimaks treeneriks.
Kritiseeris Hodgsonit
Allardyce vestles Telegraphi ajakirjanikeks osutunud ärimeestega kokku neli tundi ja jutuajamistes jõuti peatuda koondise endisel peatreeneril Roy Hodgonil. Allardyce ei tundunud eelkäijast eriti suures vaimustuses olevat ja nimetas teda «Woy'ks». Lisaks jäljendas ta Hodgsoni omapärast kõnemaneeri.
«Roy, tähendab Woy, ajas kuulajatele une peale. Tal polnud piisavalt karismat, et avalikkuse ees hästi esineda,» meenutas Allardyce. «Mängijad vedasid Hodgsonit lõpuks alt. Võib-olla oli ta liialt otsustusvõimetu. Ehk kandus tema närvilisus üle ka mängijatele. Nad vaidlesid abitreeneri Gary Neville'iga 10 minutit, kas Marcus Rashford EMil mängus Islandiga sisse tuua või mitte. Kurat küll, ütle Gary'le, et ta maha istuks ja tee otsus ära. Sina oled peatreener ja teed seda, mida sina tahad, mitte keegi teine,» lisas ta.


description:
Täna ja homme toimub Prantsusmaal Talence’is meeste kümnevõistlus, kus on stardis ka eestlane Maicel Uibo. Avapäeva järel on Uibo hoidmas kolmandat kohta, kui tal on koos 4087 punkti, eestlase alade tulemused täna olid 11,24;  7.27; 13.96; 2.14; 51,62.

Postimees hoiab lugejaid võistluste käiguga kursis.

title: Maicel Uibo on Talence’is avapäeva järel kolmandal kohal

maintext:
400 meetri jooks (isiklik rekord 50,24; rekordigraafikus 51,65)
Uibo ajaks jäi 51,62, mis andis 16 mehe hulgas viimase koha. Avapäeva lõpuks on meie mees kolmandal kohal 4087 silmaga. Oma rekordigraafikule kaotab Uibo avapäeva järel 122 punktiga. Talance'is hoiab tänase järel esikohta Pierce Lepage, kellel on 4452 punkti, teisel kohal on ukrainlane Oleksi Kasjanov (4280 punkti).
Kõrgushüpe (isiklik rekord 2.18; rekordigraafikus 2.14)
Uibo krooniti selle ala võitjaks, kui talle läks kirja 2.14. See on sama tulemus, mis eestlane on teinud oma parimal võistlusel. Kokkuvõttes kerkis Uibo sellega võistluste kolmandale kohale, tal on koos 3346 punkti.
Kuulitõuge (isiklik rekord 14.98; rekordigraafikus 14.38)
Kuulitõukes sai Uibo kaheksanda koha, tulemuseks jäi 13.96. Kolme ala järel on Uibo kaheksandal kohal ja koos on 2412 punkti. Rekordigraafikust jääb Uibo maha 123 punktiga.
Kaugushüpe (isiklik rekord 7.82; rekordigraafikus 7.54)
Uibo sai kirja tulemuse 7.27, mis jääb alla nii tema isiklikule rekordile kui ka tulemusele senises rekordigraafikus. Punkte sai selle eest Uibo 878 ja paikneb kokkuvõttes 1686 punktiga üheksandal kohal. Rekordigraafikule kaotab ta juba rohkem kui 100 punktiga.
100 meetrit (isiklik rekord 10,99, rekordigraafikus 11,10)
Uibo jooksis 100 meetrit 11,24ga ning oli oma jooksus eelviimane ehk viies. Esimese ala järel on Uibo 17 sportlase seas 808 punktiga (rekordgraafikuga -30) 12. positsioonil.
100 meetris näitas parimat aega kanadalane Pierce Lepage, joostes 10,46 (985 punkti), teine oli Aleksei Kasjanov 10,65ga (940) ning kolmas Kevin Mayer 10,82ga (901).
Enne võistlust:
Pettumustvalmistava olümpia järel teeb Uibo Talence’is oma tänavuse hooaja neljanda kümmevõistluse. Rios kuulitõukes saadud null jättis Uibo 7170 punkti peale, kuid Prantsusmaal peetav kümnevõistlus annab talle võimaluse hooaeg positiivselt lõpetada.
Talence’is on stardis ka Rio olümpiamängudel uue rahvusrekordi püstitanud ning 8834 punktiga hõbemedali võitnud Kevin Mayer. Just Mayeril on suurepärane võimalus võita ka võistlussarja peaauhind 30 000 dollarit. Selleks tuleb tal koguda vähemalt 7942 punkti, mis tõstaks ta senisest liidrist Kai Kazmirekist ette.
Edela-Prantsusmaa linnas on võistlemas veel kuubalane Leonel Suarez (8654), ukrainlane Aleksei Kasjanov (8479) ning Grenada kümnevõistleja Kurt Felix (8323). Uibo isiklik rekord on 8356 punkti.


description: Vladimir Ivanov (ATP 663.) on Kashastanis heas hoos. Kahel järjestikusel 10 000 dollarilise auhinnafondiga ITF turniiril on ta olnud võitmatu nii üksik- kui paarismängus, jõudes praegu mängitaval turniiril üksikmängus poolfinaali ning paarismängus finaali.

title: Ivanov mängib Kashastanis teist turniiri järjest finaalis

maintext:
Üksikmängus oli Ivanovi veerandfinaali vastaseks Kashastani tennisist Roman Hassanov (ATP 1153.), kellest Ivanov sai täna jagu 6:3, 6:4. Homses poolfinaalis tuleb Ivanovil vastamisi minna usbeki Jurabek Karimoviga (ATP 770.), kes täna alistas esimese paigutusega Dimitar Kuzmanovi (ATP 378.) 2:6, 7:6(6), 6:4. Möödunud nädalal kohtus Ivanov Karimoviga veerandfinaalis ja võitis 6:1, 6:4.
Paarismängus said Vladimir Ivanov ja tema paariline Mihhail Fufõgin poolfinaalis 55 minutiga jagu teise paigutusega paarist Sanjar Faizievist ja Jurabek Karimovist. 6:2, 6:1. Homses finaalis on neil vastaseks Timur Habibulin ning Humojun Sultonov.


description: Eesti meeste käsipallikarikavõistlustel jõudis HC Viimsi/Tööriistamarket veerandfinaali, kui alistas kaheksandikfinaali kordusmängus kodus Viljandi Spordikooli 44:28 (25:13) ja oli kahe mängu kokkuvõttes vastasest üle 83:46.

title: Viimsi edenes karikavõistlustel veerandfinaali


description: 15-aastane rallisõitja Kalle Rovanperä, kes võidutses ka tänavu Tallinna rallil, sai võimaluse testida uut Toyota WRC-autot.

title: Soome 15-aastane tulevikutäht koputab WRC uksele

maintext:
Endise rallisõitja Harri Rovanperä poeg näitas viimati oma taset Läti EM-etapil, kus võistles küll Läti meistrivõistluste arvestuses, kuid näitas kiireimaid katseaegu kui ERC-sarjas Rally Liepaja võitnud Ralfs Sirmacis.
Augustikuus avanes Rovanperäl aga Saksamaa MM-rallil võimalus kohtuda M-Spordi bossi Malcolm Wilsoniga, samuti andis kaasmaalane Tommi Mäkinen noormehele võimaluse testida Toyota WRC-autot.
«Sõidan ise hetkel Škoda R5-ga, WRC-auto võimsus ja survejõud on aga hoopis midagi muud. Auto oli lihtsalt fantastiline, ma ei oskagi seda kuidagi kirjeldada,» rääkis noormees Autospordile. Rovanperä saab sellel kuul 16-aastaseks, kuid võib Soomes rallidel osaleda alles kahe aasta pärast. Samas loodab ta, et saab võimaluse mõnel MM-rallil osaleda juba enne, kui saab täisealiseks. «Mõned kohad on, kuhu saaksin 17-aastaselt sõitma minna,» oli soomlane lootusrikas.
Esmakordselt tutvustas Rovanperä end rallimaailmale 8 aasta vanuselt. Temast pandi Youtube’i üles video, kus ta näitas oma rallioskusi Toyota Starleti roolis. «Olime kõik üllatunud, kui nägime esimest korda seda videot. Temast kasvab üks kiire rallisõitja. Juba praegu on ta oma vanuse kohta palju saavutanud,» kommenteeris Wilson tulevikutähte.


description: Austraalia ragbimängija David Pockock postitas oma Instagrami kontole üsna võika pildi oma käest, mida opereeriti. Erinevates spordiportaalides on kummalist pilti tituleeritud nii ebamaiseks kui ka Hollywoody filmi rekvisiidiks - igal juhul ei soovitata seda aga vaadata nõrganärvilistel.

title: Võigas piltuudis: Austraalia ragbimängija käsi näeb välja kui Hollywoodi filmis


description: Henrik Ojamaa, kes pole Go Ahead Eaglesi esindusmeeskonna eest kahes viimases liigamängus platsile pääsenud, sai eile mänguaega duubelmeeskonnas.

title: Ojamaa sai mängida duubli eest

maintext:
Läinud nädalavahetusel paistsid Eesti jalgpallikoondislastest võõrsil enim silma koondise kapten, Liverpooli keskkaitsja Ragnar Klavan ja Seinäjoki JK (SJK) kapten ja puurilukk Mihkel Aksalu.
Nelja päevaga nelja riiki külastanud Reim nägi ka säravat Vassiljevit
Eelmisel nädalal Eesti jalgpallikoondise peatreeneriks saanud Martin Reim on haaranud kohe härjal sarvist: eelmisel nädalal kohtus ta nelja päeva jooksul neljas riigis nelja koondislasega. Külastatavate nimekirja tipus troonivad meeskonna põhitegijad ja mehed, kes viimasel ajal eelmise juhendaja Magnus Pehrssoni valikusse enam ei mahtunud.


description: Jalgpalli Eesti meistriliigas kullaheitlust pidav Nõmme Kalju andis oma koduleheküljel teada, et põlvevigastusega kimpus olnud äärepoolkaitsja Erik Listmann otsustas tippjalgpallist loobuda.

title: Kevadel rängalt põlve vigastanud Eesti noortekoondislane tegi tippjalgpalliga lõpparve

maintext:
«Otsustasin lahkuda enda initsiatiivil, kuna tundsin vajadust teha elus midagi muud peale jalgpalli. Paljud võib-olla mõtlevad, et miks ma jalgpalli kõrvalt ei saaks teha midagi muud? Vastus lihtne, kui tahta olla hea jalgpallur, tuleb selle nimel palju loovutada ning tegevused ja aeg on selle tõttu piiratud,» selgitas Listmann klubi kodulehele.
«Otsus lõpetada tuli minu enda seest – eks elu näitab, kas otsus oli õige või vale. Edasist elu teekonda ei oska hetkel ette prognoosida, aga kindlasti mõneks ajaks lähen Eestist eemale ja vaatan, mis elul pakkuda on. Tänada soovin tervet Kaljut kui klubi ja fänne, kes olid alati olemas. Lisaks kõiki treenereid ja mängijaid, kellega olen koos töötanud nii koondises kui klubis. Olid mõnusad 4 aastat, tuleb vaid loota, et järgmised 4 tulevad veel paremad,» kommenteeris Listmann oma otsust.
«Soovime Erikule edu ja oleme temale tänulikud nende aastate eest Kaljus,» lisas nõmmekate tegevjuht Ehte Eamets. Listmanni tänavune hooaeg lõppes valusal moel 14. mail, kui 21-aastane poolkaitsja vigastas Narva Transi vastu peetud liigamängus raskelt põlve.
Tegemist oli kurioosse olukorraga, sest Kalju oli Narva kaasa võtnud vaid kaks KTM-reeglile vastavat mängijat ehk Listmanni ja Andre Järva. Algkoosseisu kuulunud Järva vahetati poolajal Listmanni vastu välja, ent Listmanni vigastuse järel polnud Kaljul enam ainsatki KTMi platsile saata. Kuna reeglite järgi peab neid seal alati viibima vähemalt üks, olid pealinlased sunnitud kohtumise lõpuni ühemehelises vähemuses mängima ning nii lepiti 1:1 viigiga. Listmanni vigastuse tõttu sai Kalju hiljem ka jalgpalliliidult eriloa KTMi staatust muuta.
Listmann jõudis enne vigastust sel hooajal Kaljut esindada 13 liigamängus, kuuludes neist 11 kohtumises algkoosseisu. Aprillikuises 6:0 võidumängus Transi üle lõi äärepoolkaitsja ka kaks väravat. Lisaks käis ta Kalju särgis väljakul märtsikuises Superkarikafinaalis ja ühes Evald Tipneri karikasarja mängus, samuti esindas Listmann tänavu korra U23-koondist ja pääses neljaks minutiks platsile ka U21-koondise valikmängus Horvaatiaga.
2014. aastal Kalju särgis kõrgliigas debüteerinud, ent mullu lõplikult suurde jalgpalli murdnud Listmann esindas eelmisel hooajal Kaljut 25 liigamängus ja lõi ka ühe värava. Lisaks käis ta EM-valiksarjas kahel korral platsil Eesti U21-koondise eest, kui kuulus San Marino vastu algkoosseisu ja sekkus mängu Horvaatiaga poolajal vahetusest. Head mängud kergitasid Listmanni ka Eesti A-koondise huviorbiiti ja ta mahtus mullu mitmel korral koondise esialgsesse nimekirja.


description: Jäähoki maailma karikaturniiril kaotas Soome läinud ööl 0:2 Rootsile ning alagrupist edasipääs ei ole enam ainult nende endi kätes. Kindlasti peaksid soomlased viimases voorus alistama Venemaa, kuid samal ajal tuleb neil loota, et Põhja-Ameerika kaotab Rootsile.

title: Soome peatreener: tegime suurepärase mängu, kuid sellest ei piisanud

maintext:
Läinud ööl sai soomlastele saatuslikuks Rootsi väravavahi Henrik Lundqvisti hea esitus ja 36 tõrjet. «Esimesel kolmandikul ei tundnud ma end eriti hästi, kuid teisel ja kolmandal perioodil muutus tunne mugavamaks. See oli lõbus, ma tõesti nautisin seda suurt ja olulist matši,» ütles Lundqvist.
Soome koondise peatreener Lauri Marjamäki tunnustas oma hoolealuseid. «Peame tulemust austama. Tegime hea esituse, alustasime hästi ja omasime häid väravaolukordi. Loomulikult tegi Lundqvist silmapaistva matši. Samas olen ma oma meeste üle uhke, tegime täna suurepärase mängu, kuid sellest ei piisanud,» rääkis ta.
B-alagrupp:
1. Rootsi 4
2. Põhja-Ameerika 2
3. Venemaa 2
4. Soome 0


description: Rooma loobub soovist korraldada 2024. aasta suveolümpiamängud, sest linnapea Virginia Raggi ei andnud plaanile oma toetust. Itaalia pealinn kandideeris ka 2020. aasta suvemängude korraldajaks, kuid siis tõmbas kavatsusele pidurit toonane peaminister Mario Monti, tuues põhjuseks Itaaliat tabanud finantskriisi.

title: Rooma linnapea tõmbas olümpialootustele kriipsu peale

maintext:
Sky teatel pole juunis pealinnas võimule tulnud Raggi kunagi saladust teinud, et on olümpiamängude Roomas korraldamise vastu. Tema sõnul ägab linn niigi suure võlakoorma all ega suuda endale lubada nii suurt investeeringut, mida mängude õnnestumiseks vaja oleks. Seejuures toetas Rooma kandidatuuri praegune peaminister Matteo Renzi, kes avaldas ka linnapea valimiskampaania ajal lootust, et tal õnnestub Raggi ümber veenda.
Raggi otsuse taga võib olla ka asjaolu, et 2014. aastal paljastati süsteemne korruptsioonivõrk, millesse olid haaratud paljud Rooma poliitikud, ametnikud ja ärimehed. Sestap ei ole endiselt kindel, kas linn suudaks olümpiaga seotud töid läbipaistvalt ellu viia.
Kuna Itaalia olümpiakomitee presidendi Giovanni Malago väitel vajanuks Rooma kandidatuur kindlasti linnavalitsuse toetust, jääb 2024. aasta suvemängudele kandideerima kolm linna – Los Angeles, Pariis ja Budapest. Rahvusvaheline Olümpiakomitee langetab korraldajalinna osas otsuse järgmise aasta septembris.


description: Maailma suuruselt kolmas maastikurattamaraton Tartu Rattamaraton näeb sel pühapäeval tõenäoliselt vihast Eesti-Läti maavõistlust. Heas vormis on nii Eesti hetke maasikurattasõitude valitseja Peeter Tarvis kui ka üle-eelmise aasta võitja lätlane Andzs Flaksis.

title: Seekordsel Tartu Rattamaratonil ootab ees vihane Eesti-Läti maavõistlus

maintext:
«Üldiselt olen tugevam, kui eelmisel aastal. Hetkevorm tundub olevat viisakas, millegi üle kurta eriti ei ole,» rääkis eelmise aasta Tartu Rattamaratoni võitja Peeter Tarvis, kes sõitis nädal tagasi toimunud 1. Tartu Teate Rattamaratoni ülekaalukalt võitnud KoMo meeskonnas esimest vahetust.
«Kõige ohtlikumaks konkurendiks pean üle-eelmise aasta võitjat Andzs Flaksist, kes hiljuti saavutas Tour of Alberta profituuril eraldistardi etapil tugeva teise koha. See viitab tema heale vormile. Ka teised lätlased vajavad tähelepanu ning lõpu peale ei tasu nendega mingil juhul asja jätta. Eestlastest tuleb igal maastikurattaüritusel karta Caspar Austat ning samuti on Erki Pütsep Tartu Rattamaratonil alati eluvormis. Ei tasu alahinnata ka üllatajaid. Näiteks on täiesti reaalne võiduvõimalus Karl-Arnold Vendelinil,» lisas Tarvis.
Lätlaste ilmselt nimekaim mees ongi tänavu Andzs Flaksis. 2014. aastal võitis ta 17. Tartu Rattamaratoni ning oli koos meeskonnakaaslase Andris Smirnovsiga kõikidest teistest üle.
«Minu füüsiline vorm on päris hea, aga ma pole tegelikult kaks aastat maastikul üldse võistelnud. Seega on väga raske öelda, kui hea ma tegelikult pühapäeval olen,» polnud lätlane päris kindel, mis ülehomme saama hakkab.
«Taktikaliselt tuleb Tartu Rattamaratoni väga targalt sõita. Tuleb õigel ajal õigetele meestele sappa võtta. Sõit on pikk ja algul ei ole mõtet liigselt energiat raisata,» lisas Flaksis.
Tarvis leiab aga, et päris õiget taktikat võiduks polegi. «Tartu Rattamaratonil on alati juhusel ning õnnel suurem osakaal, kui enamikel teistel maastikurattamaratonidel. Õiget taktikat ei ole, võita võib kohe esimesse äraminekusse kuuluv sõitja. Õige äraminek võib minna distantsi keskel. Samuti võib asi jääda grupifiniši peale. Seega on tegu üsna ennustamatu võidusõiduga,» ütles Tarvis.
Naiste arvestuses on seis tõenäoliselt sama – etteennustamatu, kuid asi lõhnab Eesti-Läti lahingu järgi. «Käesolev aasta ei ole läinud küll päris plaanipäraselt, aga vormi hindan rahuldavaks. Eks lõplikult selgub tõde alles rajal,» ütles Uibokand. Tugevatest lätlannadest võib ennekõike välja tuua Lelde Ardava, kes võidutses Tartu Rattamaratonil 2012. aastal.
«Tartu Rattamaraton on tõesti distantsilt küll üks pikimaid maratone Eestis, kuid raja läbimise kiirus ja raskus sõltub paljuski sellest, kuidas ilmataat on rada kujundanud. On aastaid, kui oled kõrvuni mudane, samas viimastel aastatel on domineerinud kuivad, kiired sõidud. Ma ei ütleks, et Tartu Rattamaratoni võiduks oleks mingit kindlat retsepti. Tuleb olla heas vormis, teha oma sõitu ja anda endast parim,» lisas lõpetuseks Uibokand.
19. Tartu Rattamaraton saab stardi pühapäeval, 18. septembril kell 10. Võistlust näeb otseülekandes Postimehe veebis.


description: Saksamaa käsipalli kõrgliigas teenisid Eesti koondislaste Mait Patraili ja Dener Jaanimaa koduklubid eelmisel nädalal võite.

title: Käsipallurid välismaal: Bundesligast kolm võitu

maintext:
Patraili meeskond Hannover-Burgdorf teenis lausa kaks võitu, kui sai nädala keskel võõrsil 25:23 jagu Lepzigi SC DHfK-st ja pühapäeval kodus HSG Wetzlarist 26:23. Eesti koondislane viskas mõlemas mängus kaks väravat. THW Kiel sai neljandas voorus kindla 30:21 võidu Göppingeni üle. Jaanimaa skoori ei teinud.
Täiseduga jätkavad neljast mängust neli võitu teeninud Flensburg-Handewitt ja kolmest mängust kolm võitu saanud Berliini Füchse. Kiel ja Hannover jagavad neljast mängust saadud kolme võiduga 3.-6. kohta.
Saksamaa esiliigas võitis Karl Roosna tööandja Esseni TUSEM võõrsil 26:25 1893 Neuhausenit. Roosna jäi nullile. Jürgen Rooba tööandja HSG Nordhorn-Lingen kaotas 21:29 TV 05/07 Hüttenbergile ja Janar Mägi leivaisa EHV Aue 24:25 Eisenachile. Tabelis on Essen 5 punktiga kaheksas, Aue 2 punktiga 14. ja Nordhorn-Lingen 2 punktiga 15. kohal.
Prantsusmaa liigakarikasarjas jäi Armi Pärdi koduklubi Massy Essonne 1/16-finaalis Toulouse'ile alla 30:33.
Rumeenia meistrivõistlustel kaotas Martin Johannsoni tööandja Bukaresti Steaua Turdale 26:33. Eesti koondise joonemängija väravaid ei visanud. Tabelis on Steaua nelja punktiga 14 meeskonna seas 9. kohal.
Islandi meistrivõistlustel viskas Mikk Pinnonen ühe värava, kui tema tööandja Afturelding sai võõrsil Haukarist jagu 31:30. Tabelis on kahest mängust ühe võidu teeninud Afturelding kümne meeskonna seas 6. kohal.
Sten Toomla viskas Soome kõrgliigas neli väravat, kui GrlFK alistas AIFK 27:25. Taavi Tibari arvele jäi kolm tabamust, kui Siuntio purustas Riihimäki Dynamo lausa 30:15. Siuntio on 4 punktiga tabelis liider. GrlFK jagab kolme punktiga 3.-6. kohta.


description: Hispaania jalgpallimeistrivõistlustel jätkab täiseduga Madridi Real, kes alistas eile hilisõhtul võõral väljakul 2:0 Espanyoli.

title: Ronaldo ja Bale’ita mänginud Real jätkab täiseduga

maintext:
Kas endine suure kolmiku liige kukutab nende ülemvõimu?
Euroopa klubivuti kõige mainekamat sarja ehk Meistrite liigat on juba aastaid valitsenud peaasjalikult kolm klubi: Madridi Real, FC Barcelona ja Müncheni Bayern. Tänavu üritab nendega vähemalt samale tasemele kerkida pururikas Manchester City. Endise Barcelona ja Bayerni juhendaja Pep Guardiola endale meelitanud inglased on tõenäoliselt peamine jõud, kes võiks senised võimutsejad paika panna.


description: Aastakümneid vormel-1 maailmas juhtivatel kohtadel figureerinud Bernie Ecclestone ütles, et kõigi aegade parim vormelipiloot on Alain Prost.

title: Ecclestone nimetas kõigi aegade parima vormelipiloodi

maintext:
«Sellele küsimusele on raske vastata, kuid kui pean ühe nime välja valima, siis on see ilmselt Prost. Ta oli parem kui Michael Schumacher või Ayrton Senna. Michael sai alati meeskonnalt palju abi, mõnel hetkel oli samas seisus ka Senna. Prostil ei olnud kunagi selliseid privileege. Tal oli tugevaid konkurente ka oma meeskonna sees.»
Prost krooniti vormel-1 maailmameistriks aastatel 1985, 1986, 1989 ja 1993. Kokku võitis ta 51 etappi ja jõudis 106 korda poodiumile.


description: Eesti jalgpalli meistriliiga 32. vooruga tehakse algust reedel Tartus, kui kohalik Tammeka võõrustab Postimehe telemängus Paide Linnameeskonda. Avavile kõlab Tamme staadionil kell 19.00, ülekannet kommenteerib Kaspar Koort.

title: Jalgpalli otsepilt: Tammekal on viimane võimalus Paide kinni püüda

maintext:
Enne mängu:
Mõlemad meeskonnad peavad tabelit vaadates jälgima nii meeskondi enda ees kui ka taga. Külalised Paidest sihivad viiendat tabelirida, kus kolm punkti eespool on Sillamäe Kalev, kes viimati Järvamaal ka alistati.
Paide lähim jälitaja on just Tammeka, kes on Linnameeskonnast kuue punkti kaugusel. Kui Tammeka proovib vahet vähendada kolmele punktile, siis peavad nad ka lootma, et Narva Trans punktilisa laupäeval ei teeniks – piirilinna meeskond on neist vaid kahe punkti kaugusel ning kohtub laupäeval võõrsil Rakvere Tarvaga.
Tänavu on meeskonnad kohtunud kolmel korral ning alati on võitnud koduseinte toel mänginud võistkond. Tammeka alistas märtsis Paide 2:0, kuid kaotas seejärel kaks võõrsilmängu tulemusega 0:3. Mängust jääb eemale eelmises voorus punase kaardi teeninud Nikita Novopashin (Paide).
Tammeka peatreener Indrek Koser: «Paidega on alati põnev mängida, sest neil on platsil nii nooruse uljust kui ka piisavalt kogemust. Proovime Paide mänguga teha alguse hooaja lõpuspurdile ja rõõmustada kodupublikut!»
Mängija Marek Tšernjavski: «Hooaeg hakkab jõudma lõpusirgele ja kohad on endiselt jagamata. Oleme teinud trennides palju tööd, et kasvatada punktisummat. Astume platsile ainult mõttega, et lahkuda sealt võitjana ja pakkuda Tartu publikule heal tasemel meistriliiga mängu.»
Paide juhendaja Meelis Rooba: «Tammekaga mäng on väga oluline. Kuna hooaja lõpp juba vaikselt paistab, siis need kolm punkti otsustavad, kas võitleme viienda koha eest või käib võitlus edasi kuuenda koha peale.»
Mängija Jasper Uwaebulam: «Tammeka vastu on meil alati raske, sest nad on hästi organiseeritud ja ühtne võistkond. Ja seda enam, kui nad mängivad koduseinte toel. Usun siiski, et meil on piisavalt kvaliteeti, et olla Tartus edukas ja naasta kolme punktiga. Peame mängima sama keskendunult nagu eelmisel nädalal Sillamäega ja olema mängu algusest lõpuni välja maksimaalselt keskendunud.»


description: Laupäeval topeltvõiduga ITF Futures lõpetanud Vladimir Ivanov (ATP 663.) alustas eile Šimkentis järgmist 10 000-dollarilise auhinnafondiga turniiri võidukalt.

title: Ivanov alustas taas Kasahstanis võidukalt

maintext:
Tennise maailma edetabelis tõusis Anett Kontaveit kuue koha võrra ja asub nüüd 123. kohal. Kaia Kanepi langes 282. reale ning Valeri Gorlatš asub 895. positsioonil. Maailma esireket on endiselt sakslanna Angelique Kerber, kes edestab Serena Williamsit ja Gabrine Muguruzat.
Legendaarse Berliini maratoni võit läks Etioopiasse, parim eestlane sai 70. koha
Täna joosti järjekorras 43. Berliini maratoni, kus tänavu oli stardis koguni 102 eestlast. Maratoni võitis Etioopia esindaja Kenenisa Bekele, kes lõpetas ajaga 02:03.03, sealjuures maailmarekordist (2:02.57) jäid puudu vaid mõned sekundid. Teisena finišeeris keenialane Wilson Kipsang (02:03.13) ja kolmanda koha sai teine Keenia mees Evans Chebet (02:05.31). Eestlastest sai parima koha Ivar Ivanov, kes lõpetas 70. kohaga ja ajaga 02:28.35. Kõiki maratoni tulemusi saab vaadata maratoni kodulehelt; meeste tulemused on nähtavad siin ja naiste omad siin.


description: NBA korvpalliklubi Milwaukee Bucks teatas teisipäeval, et nelja aasta võrra pikendati lepingut kreeklasest uue generatsiooni staari Giannis Antetokounmpoga. Mehele makstakse selel aja eest 100 miljonit dollarit.

title: Noor kreeklane teenib uue lepinguga 100 miljonit dollarit

maintext:
Keerulised eluteed: põgenikest tippsportlasteks
Kümneaastaselt reis läbi Aafrika, eesmärgiks jõuda oma pere juurde Inglismaale, või kuulirahe ja ähvarduste kiuste jalgpallitrennis käimine. Need kogemused iseloomustavad sõjapõgenike lapsepõlve. Allpool mõned lood migrantidest, kes on raskuste kiuste suutnud murda spordis maailma tippu või on selle tee alguses.


description: Ragnar Klavani jaoks oli eelmine nädal Liverpoolis kahtlemata eriline. Ta lõi liigakarika mängus debüütvärava ning mängis esimest korda Liverpooli särgis kodustaadionil Anfieldil. Liverpooli kodulehele antud intervjuus meenutas ta eelmist nädalat ning vaatas ette ka laupäevasele liigamängule.

title: Klavan: teadsin kohe, et oleme ehitamas midagi tugevat

maintext:
«See oli järjekordselt üks eriline hetk minu elus. Väravat lüüa on alati tore, kuna kaitsemängijana ei juhtu seda kuigi tihti. Seda oli ka minu tähistusest näha. Sellele järgnes esimene mäng Anfieldil. Kahe nädala eest olin seal pingi peal ning mul tekkisid juba siis külmavärinad,» sõnas Klavan.
«Kui ma algul meeskonnaga USA treeninglaaris liitusin, nägin koheselt, et nii mängijad kui treenerid on äärmiselt motiveeritud. Kohe tekkis tunne, et me oleme ehitamas midagi head ja tugevat,» jätkas eestlane.
Klavanilt uuriti ka, mida tema arvab Liverpooli uuest tribüünist, mis kasvatas Anfieldi mahutavuse 54 000 inimeseni. «Uus tribüün on midagi ilusat. Kaks kodumängu on olnud väga-väga head, fännid on olnud fantastilised ning loodetavasti jätkub see hooaja lõpuni.»
Liverpoolil seisab laupäeval ees võõrsilmäng Swansea Cityga. Liigatabelis on nad hetkel 17. kohal, kuid see ei tähenda, et Klavan vastaseid alahindaks. «Neil on küll vaid neli punkti, kuid see ei kajasta nende potentsiaali. Nende meeskond on tugev ning nad mängivad head jalgpalli. Ebaõnne tõttu pole Swansea tulemused küll head, aga minu silmis on nad tugev meeskond.»


description: Eesti korvpallikoondise mängujuht Sten Sokk tõdes pärast EMi valikturniiri viimast kohtumist Poolalt saadud suurt kaotust, et vastane võttis võidu jõuga. «Nad tabasid tähelepanuväärselt kolmeseid. Korvi all oli meil niigi raske ning kui nad eemalt ka nii hästi tabavad, pole võimalik alla kokku võtta,» selgitas Sokk pärast 64:93 kaotust. «Jõuga võtmise alla käib ka nende kaitsemäng.»

title: Sten Sokk: Poola võttis võidu jõuga

maintext:
Sokk leidis, et mäng otsustati ära juba esimesel poolajal. Teise poolaja eel võttis ta meeskonnakaaslased kokku ja ergutas neid ikkagi võitlema. «Ütlesin neile, et peame andma endast kõik. Publik toetas meid ja meil oli kohustus ka neile midagi tagasi anda,» lausus mängujuht.
Eesti sai küll alagrupis teise koha, kuid EM-finaalturniirile see neid ei aidanud. Soku hinnangul saab alati paremini, kuid samas leidis ta kolme võidu ja kolme kaotusega lõppenud turniirist ka positiivset.
«Enne turniiri algust olin minagi üsna skeptiline. Teadsin, et peame mäng-mängult paremaks muutuma,» rääkis Sokk. «Minu jaoks on oluline see, et meeskonnas oli hea õhkkond ja treeningutel tehti head tööd. Mina jäin igatahes meestega rahule.»


description: Kurikuulsa WADA dopinguraporti autor Richard McLaren tunnistas, et kangete rohtudega, aga ravi eesmärgil lubatud erandite süsteemi (lühidalt TUE) on sportlastel võimalik oma kasu eesmärgil ära kasutada.

title: Kuulsa McLareni dopinguraporti autor tunnistas, et sportlased võivad TUE süsteemi kuritarvitada

maintext:
Häkkerirühmitus Fancy Bear avaldas nädala alguses TUE süsteemist mitme sportlase terviseandmed, kust tuli välja, et nii mõnelgi maailma tippu kuuluval atleedil on arstlik luba kasutada kangeid ravimeid, mis muidu oleks keelatud. McLarenilt küsiti, kas andmete avaldamine tekitas talle muret.
«Jah, oleneb, mis spordialast me räägime,» vastas spordijurist. «Tuleks uurida, kas teatud kindlatel spordialadel ei kuritarvitata arstliku loa erandit. Näiteks ADHD (hüperaktiivsuse) puhul võib juhtuda, et arstlikku eriluba kuritarvitatakse,» jätkas McLaren.
Just tähelepanuhäirete tõttu on loa kangeid ravimeid tarvitada saanud ka Rios neli olümpiakulda võitnud USA sportvõimleja Simone Biles. «Ainukene hägune ala, mis tuleks üle vaadata, on see, kui tihti kindlaid ravimeid tarvitatakse.»


description: Eesti meeste käsipallimeistrivõistlustel pidasid haarava mängu Aruküla ja SK Tapa. Võõrsil mänginud Tapa sai 26:25 (12:10) võidu.

title: Tapa sai lõpuminuti trilleris jagu Arukülast

maintext:
Juhtohjad käisid mängus korduvalt käest kätte. Viimasel minutil õnnestus Arukülal Andre Silla väravast viigistada, kuid Tapa võttis aja maha ning suutis Martin Adamsoni tabamuse toel võidu võtta.
Tapa peatreener Elmu Koppelmann oli hooaja esimese võidu üle õnnelik, kuid sõnas, et numbriliselt oleks võinud edu suuremgi olla. «Meie enda vead olid need, mis mängu raskeks tegid ja miks meie võit nii väike oli.»
Aruküla loots Toivo Järv sõnas, et kohtumise alguses ei õnnestunud tema hoolealustel kuidagi mängu käima saada. «Teisel poolajal oli juba huvitavam ning saime ka ette. Lõpp oli paraku närviline ja kaldus sedapuhku vastaste poole. Vastased olid võrdsed. Eriti palju vahetusi ei saanudki täna teha.»
Tapa edukaim oli 8 väravat visanud Sander Sven Annula. Martin Adamson lisas 6 tabamust. Kristjan Järv viskas Aruküla parimana 6 väravat. Andre Sild ja Timo Raukas lisasid 4 tabamust.
Liigatabelis on Kehral ja Viimsil neli punkti. Viljandil, Tapal ja Põlva Servitil on kaks punkti. Tallas ja Aruküla pole punktiarvet avanud.
Ülejäänud 3. vooru mängud:
21.09 kell 19.00. HC Kehra/Horizon Pulp&Paper - Põlva Serviti (Kehra Spordihoone; ülekanne Postimees.ee-s)
22.09 kell 19.00. HC Viimsi/Tööriistamarket - HC Tallas (Viimsi Keskkool)


description: Inglismaa jalgpalli liigakarika kolmandas ringis sai magusa võidu Londoni Chelsea meeskond. Chelsea alistas võõrsil 4:2 eelmise hooaja Inglismaa meistri Leicester City.

title: 0:2 kaotusseisust välja tulnud Chelsea alistas Leicester City

maintext:
Video: Klavani esimene värav Liverpooli särgis
Eesti jalgpallikoondise kapten Ragnar Klavan lõi täna oma esimese värava FC Livepooli särgis, kui ta oli täpne liigakarika kohtumises Derby County vastu.
Klavan väravast: pole sõnu, et kirjeldada seda tunnet
Eesti jalgpallikoondise kapten Ragnar Klavan lõi oma esimese värava Liverpooli särgis, kui ta oli täpne liigakarika kolmanda ringi kohtumises Derby County vastu.
Taas põhikoosseisu tõusnud Klavan lõi Liverpooli võidumängus matši avavärava
Vigastusest paranenud Eesti jalgpallikoondise kapten Ragnar Klavan oli täna taas FC Liverpooli algkoosseisus, kui meeskond kohtus liigakarika kolmandas ringis Mart Poomi kunagise tööandja Derby Countyga. Liverpool teenis võõrsil kindla 3:0 võidu, enda esimese värava Liverpooli särgis sai kirja ka Klavan. Joel Matipi keskkaitsepartnerina alustanud Klavan viis Liverpooli matši 24. minutil 1:0 juhtima ning selle skooriga avapoolaeg ka lõppes. Klavan saatis vasaku jalaga palli võrku Philippe Coutinho nurgalöögi järel. Teise poolaja alguses suurendas Liverpool kiiresti enda edu. Esmalt lõi 50. minutil Coutinho seisuks 2:0. Juba neli minutit hiljem sai tabamuse kirja Divock Origi. Liverpooli võit oleks võinud olla suuremgi, kuid rohkem võimalusi väravaks vormistada ei suudetud. Liigakarika neljanda ringi loos on kavas homme.


description: Üsna üksmeelselt loobus korvpallirahvas EM-valikturniiril mänginud, ent finaalturniirilt eemale jäänud koondist kritiseerimast. Meeskonna hetkeolukorda objektiivselt hinnates polnudki kriitikaks erilist põhjust. Seejuures ei tohiks siiski unustada fakti, et Euroopas 25.–27. koha jagamine näitab tervikuna Eesti korvpalli ääretult nigelat seisu. Kiidukõnede asemel oleks õigem vaadata, kas lähitulevikus võiksid asjad paraneda.

title: Kohe ei muutu miski, august välja tulek võtab aega


description: Valga-Valka/Maks&Mooritsa korvpalliklubi alustas Läti meistrivõistlusi edukalt, kui põhihooaja esimeses ringis alistati Läti Ülikool koduväljakul 89:82. Enne viimast veerandaega juhtis Valga 75:57.

title: Valga korvpallurid alustasid Läti meistriliigat edukalt

maintext:
Kalev võidab tiitli, ülejäänud meeskondade tase ühtlustub
Juhul kui korvpalli Eesti meistriliiga meeskondade koosseis jääks terveks hooajaks just selliseks nagu praegu, poleks kahtlust, et järjekordse Eesti meistritiitli võtab kevadel Kalev/Cramo. Tegelikult pole selles ilmselt kahtlust ka siis, kui konkurendid suudavad end veidikene tugevdada – Kalevi eelarveni ei küündi neist keegi, seega pole lootust hankida ka nendega vähemalt sama kvaliteetseid mängijaid.


description: Tänavust hooaega edukalt alustanud Manchester Unitedi jalgpalliklubi on viimasel ajal langenud kaotuste lainele. Täna jäi ManU võõrsil Premier League’i matšis 1:3 alla Watfordile ning nii Manchesteri klubi kaotanud kõikide sarjade peale kolm kohtumist järjest (eelnevalt kaotati Premier League'is Manchester City'le ja Euroopa liigas Feyenoordile).

title: Fotod: Manchester United kaotas kolmanda mängu järjest

maintext:
Watford asus kohtumist juhtima 34. minutil, kui tabamuse sai kirja Etienne Capoue. 62. minutil jõudis ManU tänu Marcus Rashfordile viigini, kuid matši lõpp kuulus võõrustajale. 83. minutil sai tabamuse kirja Juan Zuniga ning viiendal üleminutil realiseeris Troy Deeney penalti.
ManU on Inglismaa kõrgliigas viie vooruga kogunud nüüd jätkuvalt 9 punkti, mis annab neile tabelis 6. koha. Samas kõikidel meeskondadel ei ole viienda vooru matš veel peetud. Watford on 7 punktiga kaheksas.
Tabeliliider on Manchester City, kellel on koos täiseduga 15 punkti. Teine on 13ga Everton ja kolmas 10ga Londoni Arsenal. 10 silma on koos ka Eesti koondise kapteni Ragnar Klavani tööandjal FC Liverpoolil. Liverpoolile annab see tabelis 5. koha. Neljas on 10 silmaga Londoni Chelsea.


description: Vormel-1 sarja Singapuri etapil eilses kvalifikatsioonis kümnenda stardikoha välja sõitnud Sergio Perez tõsteti kohtunike otsusega kaheksa kohta tahapoole ja peab seega alustama 18. stardiruudust.

title: Vihane Perez topeltkaristusest: reeglid võiksid kõigile samad olla

maintext:
Perezt karistati seejuures koguni topelt, sest esmalt määrati talle viiekohaline karistus selle eest, et ta pärast Romain Grosjeani avariid 9. ja 10. kurvi läbimisel piisavalt ei aeglustanud. Teine, kolmekohaline karistus tuli aga selle eest, et kohtunike arvates poleks ta tohtinud kollaste lippude lehvimise ajal 16. kurvis Esteban Gutierrezist mööduda.
Kohtunikud, kelle hulka sel etapil kuulub sõitjate esindajana Mark Blundell, leidsid, et Perez ei aeglustanud siiski piisavalt. «Sõitjal oli selleks aega kaks kurvi, kusjuures mõlemad olid pimedad kurvid ja ühel juhul oli auto endiselt ninapidi kaitsepiirdes. Sõitja ei võinud teada, kas rajal on midagi ohtlikku või kas rada on täielikult blokeeritud, samuti seda, kas rajatöötajad tegutsevad parajasti rajal,» põhjendasid kohtunikud otsust.
Perez leidis, et Gutierrez liikus rajal liiga aeglaselt. «Kohtunikud isegi ei küsinud temalt, miks ta seda tegi. Ma ei tea, mis tema põhjendus oli, aga pidin temast ohutult mööduma. Näitasin kohtunikele, et kaotasin kuus kümnendikku. Enne kurvi lehvis roheline lipp, alles seejärel nägin kollast,» selgitas Force India sõitja väljaandele Autosport.
Enim tegi Perezile pahameelt see, et sõitjaid ei kohelda tema arvates võrdselt – Ungari etapil uurisid kohtunikud Nico Rosbergi käitumist, kui sakslane ei vähendanud pärast Fernando Alonso spinni kollaste lippude alal piisavalt kiirust. Rosbergile jäi parim stardikoht aga alles.
«Kui kõik on kohtunike otsustada, teevad nad seda tavaliselt tunde järgi. Minu arvates ei teinud ma midagi valesti, ma poleks saanud õigemini käituda, kui välja arvata kiiruse täielik mahalaskmine ja kiire ringi katkestamine – aga reeglid ei käsi seda teha, need käsivad vaid kiirust vähendada. Võib juhtuda, et edaspidi laseb mõni sõitja hoo täiesti maha, tema selja taga peavad teised sama tegema ja see on juba ohtlik,» arvas Perez. «Reeglite täitmises pole lihtsalt mitte mingit järjepidevust.»


description: Eesti esireket Anett Kontaveit alustab teisipäeval Hiinas Guangzhous 250 000 dollari suuruse auhinnafondiga WTA tenniseturniiri.

title: Kontaveit läheb Hiinas avaringis vastamisi maailma 53. reketiga

maintext:
Loosi tahtel läheb Kontaveit avaringis vastamisi 7. asetatud tšehhitari Katerina Siniakovaga, kes äsja mängis Tokyo turniiri finaalis. Maailma edetabelis paikneb Siniakova 53. kohal, vahendab ERR Sport.
Varem pole Kontaveit ja Siniakova naiste seas omavahel mänginud. Kontaveiti ja Siniakova mäng on Hiinas kavas teisipäeval algusega mitte enne kella 14 kohaliku aja järgi ehk mitte varem kui kell 9 hommikul Eesti aja järgi.


description: Eelmisel hooajal Kalev/Cramo ridades mänginud horvaat Mario Delaš sõlmis lepingu Itaalia kõrgliigas palliva Orlandina Basketiga, vahendab korvpalliportaal Sportando.

title: Eelmisel hooajal Kalev/Cramos mänginud korvpallur siirdus Itaalia kõrgliigasse

maintext:
Delaš tegi Kalevi eest kaasa 17 VTB Ühisliiga kohtumises ja viskas keskmiselt 6,9 punkti. 26-aastane korvpalluri varasemad koduklubid on olnud KK Split, Kaunase Žalgiris, KK Cibona, Šiauliai, Baltai, Obradoiro ja Zagrebi Cedevita.
Orlandina Basket sai eelmisel hooajal Itaalia kõrgliigas 13. koha.


description: Eesti jalgpalli meistriliigas kohtuvad laupäeval kell 13.00 Hiiu staadionil tabeli kolmas meeskond Nõmme Kalju ja viiendal kohal paiknev Sillamäe Kalev. Postimehe telemängu kommnteerib Sander Jürjens.

title: Jalgpalli otsepilt: endiselt tiitlilootusi hellitav Kalju võõrustab Sillamäed

maintext:
Nõmme Kalju jaoks võib olla tegu pöördelise nädalaga. Nädala keskel mängiti viiki Tallinna Infonetiga ning laupäeval võib saada selgeks, kes on Kalju suurim konkurent tänavuses tiitliheitluses.
Teisipäevaõhtu Lasnamäel oleks aga võinud Nõmme meeskonnale lõppeda palju ilusamalt – seni pidamata 19. vooru mängus Infonetiga haaras Kalju juhtohjad ning veel kümme minutit enne lõpuvilet juhtis külalismeeskond 2:0. Kümne mehega mängu lõpetanud Kalju jõud aga rauges ning kaks Ofosu Appiah tabamus ning Andrei Sidorenkovi omavärav tõid tabloole 2:2 viigiseisu.
Infonet tõusis viigiga tabeliliidriks 69 punktiga, 68 punktiga hingab kuklasse Levadia, kuid Kalju õnneks lähevad kaks meeskonda vastamisi Kadriorus, mis tähendab, et vähemalt ühele neist on võimalik Nõmmel ohtlikult järele jõuda. Kaljul on sarnaselt Floraga koos 63 punkti, kuid siiani on võistkonnal ka üks mäng varuks.
Ka Sillamäe Kalevile kuluksid punktid ära. Viimati jäi Ida-Virumaa meeskond võõrsil alla oma lähikonkurendile Paide Linnameeskonnale. Viies koht on Sillamäe käes 44 punktiga, kuid Paide on vaid kolme punkti kaugusel.
Tänavu on kahe meeskonna kolm omavahelist heitlust lõppenud Nõmme Kalju võiduga.
Kaartide tõttu jäävad Kalju poolelt mängust eemale Jaroslav Dmitrjev, Eino Puri ja Maximiliano Ugge. Sillamäed ei saa mängukeelu tõttu aidata Oleksandr Sukharov ega Kassim Aidara.
Kalju abitreener Sergei Terehhov: «Väga emotsionaalne ja raske mäng seljataga, kus meeskond pidi kümnekesi mängima. Meil on väga vähe aega taastumiseks ning paljud mängijad on kaartidega väljas. Meeskond näitas iseloomu Infoneti vastu ja ma usun, et nad suudavad Sillamäe vastu 3 punkti koju jätta!»
Ründaja Ats Purje: «Viimane mäng andsime võidu käest ja kaotasime 3 tähtsat mängijat järgmiseks mänguks. Õnneks on meil lai koosseis ja pingilt tulevad kvaliteetsed mängijad asemele. Sillamäed ja igat järgmist mängu tuleb võita nii et kellelgi ei tekiks isegi lootus,et nad võivad meilt punkte võtta.»
Sillamäe Kalevi abitreener Vadim Dobiža: «Selles mängus on mõlemal võistkonnal oma ülesanded. Nii meil kui ka Kaljul on vaja punkte, et neid ülesandeid täita. Usun, tuleb väga põhimõtteline mäng, kus keegi ei anna mänguruumi mitte kellelegi ja kus pinge on peal kuni lõpuvileni.»
Mängija Deniss Tjapkin: «Tulemas on raske mäng, kus mõlemad võistkonnad tahavad võitu. Hooaeg on veel peal ja iga mäng võib mõjutada liigatabelit, mis on õiglane nii meie kui ka Kalju suhtes. Aga oma poolt me teeme kõik, et teenida võit ning saada kätte need kolm punkti.»


description: Neljandat hooaega ameerika jalgpalliliigas NFL palliv Margus Hunt on sel hooajal teinud märgatavaid edusamme ja senise kolme kohtumise järel on ta saanud alati kiita. Nii märgitakse Cincinnati Bengalsi tegemisi kajastaval Cincyjungle.com lehel, et 2013. aastal NFLi draftis tehtud valik on Bengalsi jaoks end lõpuks ära tasumas.

title: Margus Hundi valimisega võetud risk hakkab ennast ära tasuma

maintext:
Nüüdseks 29-aastase Hundi kohta räägiti juba toona, et tema puhul on tegemist projektiga, mis vajab lihtsalt aega.
«Ma ei arva, et eestlane on valmis algkoosseisus asendama Michael Johnsonit, kuid ta on täpselt nii hea nagu hooaja eel ootasingi,» kirjutati Cincyjungle.com poolt tehtud ülevaates.
«Teda valides teadis Bengals, et ta on veel arenemisjärgus. See on selge, et meeskond teadis, et ees ootavad kasvuraskused. Selle hooaja kolm mängu on näidanud, et ta on suurepärane.»
«Oluline on märkida, et paljude arvates oleks pidanud Bengals Hundi juba varasemalt üle parda heitma, kuid paljud olid valmis talle andma uue võimaluse,» lisati veel, et kannatlik käitumine on hakanud end lõpuks ära tasuma.


description: Pärnu Linnameeskonna peatreener Marko Lelov, kes on ühtlasi ametis Eesti U19-jalgpallikoondise peatreenerina, avaldas pärast eilset kohtumist Nõmme Kaljuga kurbust selle üle, et mitmes Eesti klubis istuvad noored mängijad pingil, ehkki võiksid hoopis saada vajalikku mängukogemust tabeli teise poole meeskondades, vahendab ERR Sport.

title: Pärnu peatreener noormängijatest: kui ma vaatan Kalju pinki, tilgub süda verd

maintext:
«Kui võtta nüüd meie võistkonda, siis on päris palju noormängijaid, on amatöörmängijaid ja on ka mängijaid, kes tahavad jalgpallis veel edasi jõuda,» rääkis Pärnu peatreener ETV teleülekandes pärast mängu. «Selles suhtes on mingisugune põhi meil olemas, aga samas ju oleks vaja juurde mängijaid, kelle eesmärk jalgpallis oleks kõrgem ja ma arvan, et need võiksid olla noored ja andekad mängijad.»
«Pärnus neid nii kiiresti peale ei kasva, aga kui ma vaatan näiteks Nõmme Kalju pinki, kus paljud mängivad duubli eest ja täna ka ei saanud mängida, siis mu süda tilgub verd Eesti jalgpalli pärast. Noori ja andekaid on Eestis küll, aga samas mängivad duublite eest, miks nad ei võiks mängida siin Pärnu eest ja see liiga oleks palju tugevam,» arutles Lelov.


description: Saksamaal kogub kuulsust peamiselt pagulastest koosnev jalgpalliklubi SV Vonderort, kes kaotas viimase liigamängu koguni 0:43.

title: 43 väravat sisse lasknud puurivaht vahistati

maintext:
Väljaanne Express.de külastas seejärel Vonderorti treeningut ja sattus peale kummalisele vahejuhtumile. Kõigest päev pärast kohutavat kaotust saabusid klubi treeningule politseinikud, kes arreteerisid väravavahi Marco Kwioteki. Kuigi ajaleht püüdis välja uurida kinnipidamise põhjuseid, siis politseilt neil vastuseid saada ei õnnestunud.
Üldiselt kulges meeskonna treening positiivsel toonil ja kaotus oli juba unustatud. «Järgmist mängu läheme kindlasti võitma,» kinnitas üks mängija ajalehele.
Politsei saabumine külvas siiski omajagu segadust. Ka klubi juht ei osanud ajakirjanike pärimistele vastata: «Ma ei tea, mis siin toimub. Marco lülitas oma telefoni välja ja me ei saa teda kätte. Loodetavasti on ta järgmiseks mänguks jälle kohal.»


description: Kelly Sildaru teatas eile enda Facebooki lehel, et läbi saab koostöö tema pikaaegse partneriga. 7 aastat oli Sildaru suusapartneriks K2 ning eestlanna tänas oma Facebooki lehel oma esimest nö suurt partnerit, kuid tunnistas, et iga algus saab kunagi lõpu. Täna selgus, et Sildaru uueks suusapartneriks saab Factions Skis.

title: Kelly Sildaru alustas uut ja põnevat koostööd

maintext:
Lisaks 14-aastasele Kelly Sildarule hakkab Factioni suuskadega sõitma ka tema noorem vend Henry.
«Faction on sõlminud 14-aastase eestlannaga 5 aasta pikkuse lepingu, et toetada tema unistust, milleks on tõusta maailma parimaks freestyle-suusatajaks,» teatas Faction oma pressiteates.
«Oleme kindlad, et Kelly teekond on alles alguses ja oleme ülirõõmsad, et saame ta vastu võtta The Faction tiimi,» lisas firma kaasasutaja ja tegevjuht Alex Hoye.
«Factioniga liitumise juures on kõik põnev,» lisas omalt poolt Kelly. «Suurepärased suusad, hea meeleolu, äge tiim ja kõik suurepärased asjad, mida saame tulevikus koos teha.»
Eestlannast saab pressiteates märgitu põhjal Factioni turundusplatvormi keskne isik, kelle kõrval tutvustatakse ka Henry talenti.


description: Rootsi kõrgliiga jalgpalliklubi AIK tegi kodumängus Gefle vastu kannapöörde ning marssis väljakule noorte maskottide asemel klubi kõige vanemate liikmetega.

title: Video: Rootsi jalgpalliklubi tegi kannapöörde ning marssis väljakule vanuritega

maintext:
Teiste seas saatis AIK mängijad väljakule ka UEFA endine president ning praegune aupresident Lennart Johansson. «Paljud meist on kogu elu AIK rütmis elanud. Erinevatel põhjustel ei saa me aga alati staadionil kohal olla. See ei tähenda, et me hoolime nüüd klubist vähem, vaid seda, et meil on raskem mängudele kohale tulla,» väljendas Johansson jätkuvalt armastust oma lemmikklubile.
AIK juht Mikael Ahlerup on klubi fännide üle uhke. «Meie perekond on pikka aega olnud Rootsi suurim. Meie jaoks on tähtis klubi juurde meelitada lapsi ja teismelisi, kuid ära ei tohi unustada ka vanemat generatsiooni, kes selle klubi rajasid. Seega oli meie aktsioon loogiline samm,» põhjendas Ahlerup.
Kõigi AIK poolehoidjate rõõmuks võideti matš 1:0 ning tõusti liigatabelis kolmandaks.


description: Maailmas kiiruselt teine mees Tyson Gay (100 m isiklik rekord 9,69) proovib pääsed USA bobikelgutamise koondisesse, et osaleda järgmistel taliolümpiamängudel.

title: Maailma kiiruselt teine sprinter pürgib taliolümpiale

maintext:
34-aastane Gay on võistelnud viimastel kolmedel suveolümpiamängudel. Londonis võitis ta 4x100 meetri teatejooksus hõbemedali, kuid jäi hiljem sellest positiivse dopinguproovi tõttu ilma. Nüüd osaleb ta kolmapäeval algavatel USA bobikelgutamise eelkatsevõistlustel.
Intriigi lisab algavatele USA võistlusele ka see, et katsetest võtab osa Ryan Bailey – üks kolmest Gay meeskonnakaaslasest Londoni teatenelikust, kes jäi dopingut tarvitanud Gay tõttu medalist ilma. «Ma pole sellest veel üle saanud,» ütles ta eelmisel kuul.
USA bobikelgutamise võistlustele pani end kirja 56 sportlast. Homme algavad eelkatsevõistlused jätkuvad reedel ning laupäeval, pärast mida valitakse välja sportlased, kes saavad osaleda järgmisel kuul toimuvatel USA katsevõistlustel.


description: Selle aasta 21. märtsil alustas kultuuriministeeriumis spordi asekantslerina tööd Tarvi Pürn. Nüüd, kui möödunud on täpselt kuus kuud ja EOK infokiri uuris, kuidas uuel spordijuhil sisseelamine uude ametisse on sujunud, millised on esimesed töövõidud ja mida toob lähitulevik.

title: Intervjuu: spordi asekantsleri esimesed kuus kuud ametis

maintext:
Tarvi, olid pikki aastaid tegev spordialaliidus (Eesti Võrkpalli Liit), nüüd alates selle aasta varakevadest juhid, arendad ja koordineerid kogu Eesti sporti riigi tasandil. Milline kogemus töötamisest spordialaliidus on uues töös kõige enam kaasa aidanud? Mis on olnud senised suurimad väljakutsed ehk tegevused, millega spordialaliitu juhtides varem kokku ei puutunud?
Ministeeriumi üks olulisematest ülesannetest on sobilikuma ja soodsama keskkonna loomine. Arusaamine, milline see keskkond täna ühe mudeli näitel on, on kindlasti kasulik ja aitab nö suure pildi tajumiseks kaasa. Kogemusi võtsin kaasa väga erinevatest valdkondadest. Algusaastatel tegelesin liidus põhiliselt kooli- ja harrastusspordiga, seejärel peamiselt tippürituste korraldusega, sh rahvusvahelised üritused ning viimased 6 aastat alaliidu juhtimisega. Hindan seda kogemuste pagasit täna väga kõrgelt.
Ministeeriumitöö kõik protsessid on võimalik ära kogeda mitte kiiremini kui 1 aastaga. Minul saab täpselt pool ajast täis, seega päris palju uut on veel ees. Üldistatult saab öelda, et mittetulundussektoris kulgevad protsessid ideest teostuseni kiiremini – head ideed leiavad reeglina toetust, sh rahalist ja elluviimine saab alata. Riigi tasandil konkureerivad kõikide valdkondade head ideed omavahel ja ressurss on alati piiratud.
Millised on olnud olulisemad teemad töölaual senise ametis oldud aja jooksul?
Kindlasti spordi rahastamise teema üldisemalt. Nn spordi reform näeb ette rida muudatusi spordi rahastamises ja lähinädalatel otsustab Kultuuriministeeriumi ettepanekute üle ka valitsus. Eesmärk on luua selgem ja lihtsam rahastusmudel, kus väheneks rahastuskanalite arv ja kriteeriumid oleksid arusaadavad ja ausad. Näiteks alaliitude jaoks jääks süsteemseks rahastuskanaliks ainult EOK, kes eraldaks toetusi ministri määruse alusel. Projektipõhiseid taotlusi saab selle kõrval jätkuvalt esitada Eesti Kultuurkapitalile. Uute kriteeriumite kallal on samuti palju tööd tehtud ja alaliidud on olnud protsessi aktiivselt kaasatud.
Olulisemad investeeringutaotlused riigieelarve läbirääkimistel on olnud Kalevi staadion ja Kääriku spordikeskus. Samuti on tähelepanu all kogu liikumisharrastusega seonduv.
Kuna Eesti Euroopa Liidu eesistumise periood tuli pool aastat varasemaks (2017 II PA), siis on järjest suurem fookus sellel juba praegu ja paratamatult moodustab see järgmisel aastal meie töömahust kõige suurema osa. Üldises plaanis on aga prioriteetide seadmisel üheks oluliseks aluseks Sport 2030 strateegiadokument.
Iga asutus, organisatsioon või osakond on veidi oma juhi näoga. Milliseid muudatusi kultuuriministeeriumi spordiosakonda toonud oled?
Pigem olen «tark ei torma» tüüpi ehk jõulisi ja kiireid muutusi ei toeta. Osakond on käsitletavate teemade ning jooksvate ülesannete hulka arvestades üsna väike (lisaks minule hetkel 2 nõunikku). Töös olevate reformide tulemusena peaks vähenema halduskoormus ning kui suudame tööprotsessid muuta süsteemsemaks ja koostöö spordi katusorganisatsioonidega sujub, siis saame olla ka sisu küsimustes järjest efektiivsemad.
Käisid Rio de Janeiros oma esimestel olümpiamängudel. Mis mulje spordi suurpidu jättis?
Tõepoolest, eelmine vahetu kogemus oli Tallinna olümpiaregatt, millest mõne uduse pildikese mälusopist leian. Üldiselt jätsid Rio mängud hea mulje. Kindlasti ei olnud korraldajatel riigi majanduslikku olukorda arvestades see lihtne ülesanne, kuid üldiselt masinavärk toimis ja kõik mis toimus ürituse alas seespool oli heal tasemel. Viibisin Rios mängude teises pooles nädala ja sain selle ajaga korraliku emotsionaalse laengu. Mainekujunduslikult oli nende suurim viga see, et kuritegevust kontrolli alla ei suudetud saada. Kahtlemata varjutas üritust ja sellest on kahju.
Mida arvad Eesti sportlaste esinemisest Rio olümpiamängudel?
Varasema töökogemuse tõttu oskan ilmselt rohkem hinnata seda, kui raskelt edu ja areng tuleb. Sportlaste tulemusi saab hinnata nii nende karjääri kui ka sama aasta parima tulemuse foonil. Meil oli palju sportlasi, kes tegid kas elu või hooaja parima tulemuse just OMil ja see on kõige olulisem. See, et nooremad sportlased esimestel mängudel seda ei suuda, on pigem reegel kui erand, normaalne kasvuprotsessi osa. Järgmistel mängudel on nad arengu jätkudes õnnestujate hulgas.


description: FIBA Meistrite liiga eelringis suutis BC Tartu avamängus Hollandi meistri Donar Gröningeniga viimasel veerandil välja tulla 12-punktilisest kaotusseisust. Kohtumine lõppes 76:76 viigiga, mis tähendab, et neljapäevane kordusmäng Tartus algab nullist.

title: Tartu tuli otsustaval veerandil 12-punktilisest kaotusseisust välja ning mängis viiki

maintext:
Tartu alustas kohtumist hästi ning võitis avaveerandi 27:23. Teisel veerandil jäädi aga Donarile kaheksa punktiga alla ning poolaeg kaotati 38:42. Ka kolmandal veerandil oli kindlam Hollandi meeskond, mis tähendas, et Tartu pidi mängu viimast vaatust alustama 12-punktilisest kaotusseisust.
Eeskätt mängujuhi Mandell Thomasi vedamisel saadi sellega ka hakkama ning mäng lõppes 76:76 viigiga. Tartu eest tõigi enim punkte Thomas (17), viie veaga välja langenud Dominykas Milka arvele jäi 15 silma. Mängu lõpus olulise viske blokeerinud Janari Jõesaar kogus 13 punkti, olulistel hetkedel resultatiivne olnud Janar Talts sai protokolli kirja 11 silma.
Kuna Tartu vanameistrid Janar Talts, Tanel Sokk ja Gert Dorbek jäid erinevatel põhjustel Eesti koondisest eemale, on meeskond saanud rahulikult vormi timmida ja kontrollmänge pidada. Kevadel vigastustega kimpus olnud mehed on tervenenud ning meeskonda on püütud sulatada ka kolme leegionäri.
Mullu Tallinna Kalevis mänginud leedulane Dominykas Milka on peatreener Gert Kullamäe sõnul hästi meeskonda sulandunud ja sobib seltskonda hästi. Lisaks on mängujuhi kohale toodud Mandell Thomas ning ääremängijaks Austraalia passiga Venky Jois. Mõlemad mehed on tulnud USA üliõpilaskorvpalli süsteemist ning Tartu on nende jaoks esimene tõeline profimeeskond.
ERRile antud intervjuus nimetas Thomas end universaalseks mängijaks, kes võib visata ja samas ka kaaslasi söötudega toita. Lisaks suudab ta kohaneda ükskõik millise mänguplaaniga. Jois oli intervjuus tagasihoidlikum, märkides, et on seni harjunud peamiselt üks-ühe vastu korvpalliga ning Tartus kasutatav stiil vajab veel harjumist.


description:
Nädalavahetusel toimus Prantsusmaal Talence’is meeste kümnevõistlus, kus oli võistlemas ka eestlane Maicel Uibo. Kokkuvõttes sai Uibo teise koha, tema saldoks jäi 8071 punkti. Eestlase üksikalade tulemused: 11,24; 7.27; 13.96; 2.14; 51,62; 14,87; 43.50; 4.96; 59.91; 4.29,37. Võitjaks tuli kanadalane Pierce Lepage, kes kogus 8077 punkti.

Postimees hoiab lugejaid võistluste käiguga kursis.

title: Maicel Uibo jäi Talence’is napilt esikohast ilma

maintext:
1500 m jooks (isiklik rekord 4.25,53, rekordigraafikus 4.28,48)
Uibo sai kirja aja 4.29,37 ning kogus 749 punkti.
Odavise (isiklik rekord 64.51, rekordigraafikus 62.25)
Uibo sai tulemusega 59.91 viienda koha, enne viimast ala on eestlane 7322 silmaga jagamas teist-kolmandat kohta. Liidrikohal oleval Kanada mehel Pierce Lepage'il on koos 7460 punkti.
Teivashüpe (isiklik rekord 5.30; rekordigraafikus 5.20)
Uibo tulemuseks teivashüppes jäi 4.96. Enne viimast kahte ala on Uibo kolmandal kohal, eestlasel on koos 6586 punkti.
Kettaheide (isiklik rekord 49.14; rekordigraafikus 46.45)
Uibo sai kirja enda kohta pigem tagasihoidliku tulemuse 43.50, mis andis 736 punkti ja viienda koha. Alavõidu võttis tulemusega 45.26 taas ukrainlane Oleksi Kasjanov ja jõudis üldarvestuses kanadalase Pierce Lepage'i kannule. Lepage on seitsme alaga kogunud 6020 ja Kasjanov 6016 punkti. Uibo on 5688 punktiga kolmas.
110 m tõkkejooks (isiklik rekord 14,61; rekordigraafikus 14,99)
Uibo alustas teist päeva ajaga 14,87 ja sai selle eest 865 punkti. 15 võistlust jätkava mehe seas andis see kaheksanda koha. Võitis ajaga 14,08 ukrainlane Oleksi Kasjanov. Liider on jätkuvalt 5339 punktiga kanadalane Pierce Lepage, Kasjanov on 5244 punktiga teine ja Uibo 4952 punktiga kolmas. Rekordigraafikule kaotab eestlane 108 punktiga.
400 meetri jooks (isiklik rekord 50,24; rekordigraafikus 51,65)
Uibo ajaks jäi 51,62, mis andis 16 mehe hulgas viimase koha. Avapäeva lõpuks on meie mees kolmandal kohal 4087 silmaga. Oma rekordigraafikule kaotab Uibo avapäeva järel 122 punktiga. Talance'is hoiab tänase järel esikohta Pierce Lepage, kellel on 4452 punkti, teisel kohal on ukrainlane Oleksi Kasjanov (4280 punkti).
Kõrgushüpe (isiklik rekord 2.18; rekordigraafikus 2.14)
Uibo krooniti selle ala võitjaks, kui talle läks kirja 2.14. See on sama tulemus, mis eestlane on teinud oma parimal võistlusel. Kokkuvõttes kerkis Uibo sellega võistluste kolmandale kohale, tal on koos 3346 punkti.
Kuulitõuge (isiklik rekord 14.98; rekordigraafikus 14.38)
Kuulitõukes sai Uibo kaheksanda koha, tulemuseks jäi 13.96. Kolme ala järel on Uibo kaheksandal kohal ja koos on 2412 punkti. Rekordigraafikust jääb Uibo maha 123 punktiga.
Kaugushüpe (isiklik rekord 7.82; rekordigraafikus 7.54)
Uibo sai kirja tulemuse 7.27, mis jääb alla nii tema isiklikule rekordile kui ka tulemusele senises rekordigraafikus. Punkte sai selle eest Uibo 878 ja paikneb kokkuvõttes 1686 punktiga üheksandal kohal. Rekordigraafikule kaotab ta juba rohkem kui 100 punktiga.
100 meetrit (isiklik rekord 10,99, rekordigraafikus 11,10)
Uibo jooksis 100 meetrit 11,24ga ning oli oma jooksus eelviimane ehk viies. Esimese ala järel on Uibo 17 sportlase seas 808 punktiga (rekordgraafikuga -30) 12. positsioonil.
100 meetris näitas parimat aega kanadalane Pierce Lepage, joostes 10,46 (985 punkti), teine oli Aleksei Kasjanov 10,65ga (940) ning kolmas Kevin Mayer 10,82ga (901).
Enne võistlust:
Pettumustvalmistava olümpia järel teeb Uibo Talence’is oma tänavuse hooaja neljanda kümmevõistluse. Rios kuulitõukes saadud null jättis Uibo 7170 punkti peale, kuid Prantsusmaal peetav kümnevõistlus annab talle võimaluse hooaeg positiivselt lõpetada.
Talence’is on stardis ka Rio olümpiamängudel uue rahvusrekordi püstitanud ning 8834 punktiga hõbemedali võitnud Kevin Mayer. Just Mayeril on suurepärane võimalus võita ka võistlussarja peaauhind 30 000 dollarit. Selleks tuleb tal koguda vähemalt 7942 punkti, mis tõstaks ta senisest liidrist Kai Kazmirekist ette.
Edela-Prantsusmaa linnas on võistlemas veel kuubalane Leonel Suarez (8654), ukrainlane Aleksei Kasjanov (8479) ning Grenada kümnevõistleja Kurt Felix (8323). Uibo isiklik rekord on 8356 punkti.


description: Rahvaliigades on selja taga mänguderohke nädalavahetus. Rahvaliiga A ja B tasandil selgusid kaheksa paremat, naiste rahvaliiga on jõudnud poolfinaalideni.

title: Jalgpalli rahvaliigades on kätte jõudmas otsustavad mängud

maintext:
A-tasandil läks kahes kohtumises võitja selgitamiseks vaja penaltiseeriat, kui FK Odratakkel oli parem Äksi JK-st ning FC Lebo Ülesanne alistas Sisehoovi Legendid. Täna Eesti Jalgpalli Liidu ruumes toimunud loosimisel selgusid ka järgmise ringi paarid, mille tulemusel võõrustab Odratakkel järgmises ringis Rõngu Unitedit ning Lebo Ülesanne sõidab küll Narva EE Õlitööstusele. Teistes veerandfinaalides lähevad kokku FC Peedu – FC Taritu ja JK Kuusalu Legendid – Tori Põrgulised.
Rahvaliiga B tasandil jõudis kõige napimalt kaheksa parema sekka Laheda SK, kes alistas penaltiseerias FC Teisipäeva Jalkakutid. Lisaaega läks vaja FC Jõgeva Wolves II, kes oli üle Rumori Calcio II-st 2:1. Veerandfinaalis kohtub Jõgeva võõrsil FC Rauapainutajatega, Laheda SK võõrustab FC Error Unitedit. Hiljuti Vaimastvere Arena avamisel sõprusmängus EJLi võistkonda võõrustanud Paduvere SK Illi alistas kaheksandikfinaalis 4:2 Untitled Unitedi ning kohtub kaheksa parema seas Rõngu Cityga. Veerandfinaali loos viis kokku ka sk Räpina – JK KÄÄPA.
Naiste rahvaliigas on sõelale jäänud neli võistkonda. Konkurentsist langes tiitlikaitsja JK Vändra Vaprus, kes jäi võõrsil penaltiseeria järel alla Keila JK-le. Poolfinaalis läheb Keila võõrsil vastamisi JK Saarepiigaga. Tõrva JK alistas FC Otepää 1:0 ning läheb järgmises ringis vastamisi FC ERR–iga, kes oli 2:0 üle FC Helios Võrust.
Rahvaliiga A
1/4–finaalpaarid:
FC Peedu – FC Taritu
Narva EE Õlitööstus – FC Lebo Ülesanne
FK Odratakkel – Rõngu United
JK Kuusalu Legendid – Tori Põrgulised
Rahvaliiga B
1/4–finaalpaarid:
FC Rauapainutajad – FC Jõgeva Wolves II
Paduvere SK Illi – Rõngu City
Laheda SK – FC Error United
sk Räpina – JK KÄÄPA
Naiste rahvaliiga
1/2–finaalpaarid:
Tõrva JK – FC ERR
JK Saarepiiga – Keila JK


description: Jalgpalli Eesti meistriliiga 30. voorus on Tartus vastamisi sealne Tammeka ja Tallinna FC Flora. Kohtumine algab Tamme staadionil reede õhtul kell 19.00 ja Postimees toob selle otsepildis vaatajateni, ülekannet kommenteerivad Kristjan Jaak Kangur ja Jonas Grauberg.

title: Jalgpalli otsepilt: väsimust tõrjuv Flora vajab Tartust kolme punkti

maintext:
POSTIMEHE TELEMÄNG
Tartu Tammeka – Tallinna Flora
Reedel 16. septembril kell 19.00 Tartus Tamme staadionil
Tiitlikaitsja Flora on suutnud oma hooaja pea peale pöörata ning reedel avaneb valitseval Eesti meistril šanss vähemalt ajutiselt tabelis liidrikoht endale haarata. Nende teel seisab ees Tartu Tammeka.
Tammeka kaotas viimati tabelinaabrile Narva Transile võõrsil 2:4, kuigi kahel korral oli meeskond ka eduseisus. See tähendas ka tabelis seitsmenda koha kaotust – Transil on koos 33, Tammekal kaheksandana 32 punkti. Üheksandal kohal olevat Pärnu Linnameeskonda edestatakse samas tervelt 16 punktiga.
Flora alistas viimati kodus 2:1 Infoneti ning on nüüd nii Levadiast kui ka Infonetist kahe punkti kaugusel. Infonetil on samas võrreldes Flora ja Levadiaga mäng varuks ning Flora selja taga nelja punkti kaugusel olev Nõmme Kalju on pidanud Florast-Levadiast koguni kaks mängu vähem. Samas on Flora viimase aja mängugraafik olnud karm, sest viimase kolme ja poole nädala jooksul on kohtutud kaks korda Infonetiga ja kaks korda Kaljuga, lisaks viibisid paljud Flora võtmemängijad vahepealsel ajal Eesti koondise juures.
Sel hooajal on omavahel kolm korda juba mängitud ning Tammeka lahkus Tallinnast mõlemal korral magusa viigipunktiga, sundides Florat leppima tulemusega 0:0. Viimati kohtuti aga 22. juulil Tartus ning Argo Arbeiteri esimeses liigamängus Flora peatreenerina võtsid külalised Tallinnast kindla 4:0 võidu. Kaks väravat lõid selles kohtumises nii Rauno Sappinen kui ka Rauno Alliku, Tammeka lõpetas mängu aga Kaarel Kiidroni ja Martin Jõgi eemaldamise järel suisa üheksakesi.
Tammeka peatreener Indrek Koser: «Suutsime Narvas näidata küll atraktiivset mängu ning seda, et suudame lüüa väravaid, kuid neli sisse lastud väravat on palju. Võtmeks Flora vastu saab kindlasti olema meie kaitsetegevus. Kui suudame vastase käigud kinni panna, on kõik võimalik, anname endiselt maksimumi, et püsida eesmiste kannul!»
Tammeka äärepoolkaitsja Sander Kapper: «Mäng Floraga tuleb kindlasti raske füüsiliselt kuna Florale meeldib palju kohti vahedata, äärekaitsed on väga aktiivsed ja tõusevad rünnakutele palju kaasa. Kui me suudame need käigud kinni panna, siis tuleb ka positiivne tulemus. Kahjuks on üks meie parimas hoos olev mängija Kaspar Paur vigastatud. Loodan, et Kaspar saab kiiresti terveks, kuna ta on võistkonnale tähtis!»
Flora peatreener Argo Arbeiter: «Tammeka vastu minnes on sõnum üks: allahindlust me ei tee, vastast alahindama ei lähe. Mängime maksimaalsete jõududega ja maksimaalse keskendatusega. Tartust peame võtma kolm punkti. Muu meid ei rahulda.»
Flora väravavaht Mait Toom: «Seitsme päeva jooksul kolmas mäng ja võõrsil üllatusvõimelise Tammeka vastu. Tuleb kõva madin!»


description: Eile võõral väljakul Londoni Chelsea 2:1 alustanud Liverpooli peatreener Jürgen Kopp ei soovi muljetavaldava mängu põhjal fännide tiitlilootusi kõrgele ajada, sõnades, et hooaeg on veel täiesti algfaasis.

title: Klopp: peame olema õnnelikud, et hooaeg pole läbi

maintext:
«Kas me oleme tiitlisoosikud? Seda küsimust küsitu mult ka mullu, kui võitsime siin (Stamford Bridge’il) 3:1. Olin siis kolmandat nädalat meeskonna juures olnud ning küsisin ajakirjanikelt, kas te olete hullud? Olen sellest ajast Inglise jalgpalli natukene õppinud ning kümme punkti viie mänguga pole paha. Suudame mängida jalgpalli ning oleme kindlad oma kvaliteedis. Peame olema õnnelikud, et hooaeg pole läbi,» ütles Klopp pärast eilset mängu.
«Kaitsesime meeskondlikult ning hoidsime palli. Esimene poolaeg oli intensiivne, ma isegi ei tea, kui palju mängijad kokku jooksid. Kõik on kinni liikumises – lihtsas jalgpallis,» jätkas Liverpooli peatreener.
Talt küsiti ka seda, kas eilne võit oli tingitud Klopi stiili jalgpalli mängimisest. «Mõtlen Klopi jalgpallist vaid seetõttu, et kõik küsivad mult selle kohta. Mulle meeldib jalgpall ning ma ei mõtle mingit enda stiili jalgpallist. Tahame mängida kaunist jalgpalli.»
Klopp oli pärast mängu meeskonnaga tõeliselt rahul:


description: Pühapäeval punkti saanud teine üle-Eestiline spordinädal pakkus kokku üle 750 sündmuse ja ligi 200 000 osavõtukorda. Eesti Olümpiakomitee asepresidendi ja spordinädala patrooni Jüri Tamme sõnul võiks iga nädal olla spordinädal.

title: Spordinädal püstitas rekordeid

maintext:
«Kahe aastaga on spordinädalast saanud suurim liikumisalane ettevõtmine Eestis. Inimesed tulid nii koolide, spordiklubide kui teiste organisatsioonide kaudu väga hästi kaasa, mis tõestas, et sporditegemise vajadus on inimestes väga selgelt olemas,» ütles Tamm. «Seepärast soovin, et spordinädal ei lõppeks kunagi ja iga päev ja nädal liigutaks sama suure rõõmu ja entusiasmiga.»
Spordinädala jooksul tegid liikumisharrastuste propageerimisel suurima töö koolid (508 sündmust) ja spordiklubid (243), kelle sündmustel registreeriti vastavalt 113 677 ja 83 553 osavõtukorda. Eelmisel aastal osales spordinädalal 300 kooli 467 sündmuse ja ligi 120 000 osavõtukorraga.
«Tänavu olid esmakordselt kaasatud ka spordiklubid ja kindlasti oli selle sammu tegemine õnnestumine,» lausus Tamm. «Klubi kaudu tekivad inimesel uued trennikaaslased, avastatakse uusi spordialasid nii endale kui lastele, saadakse professionaalset nõu ja julgustust.»
Motot «Leia oma rütm!» kandnud spordinädala jooksul nii Eestis kui Euroopas erinevaid sündmusi jälginud Tamm tõstis esile oma kunagise kooli Pärnu Ühisgümnaasiumi sündmust «Miilijooks», 10 km kepikõndi sügisjooksul ja tervisepäeva Elvas. Aga ka Eesti Energiale rahvusvahelise auhinna toonud siseterviserada.
«Sügisjooksul võtsin kepikõndides meelega aeglasema tempo, et kuulata, mida inimesed liikumise kohta rajal räägivad ning nendega suhelda. Elvas aga liideti tervisepäeval sport väga mitmetahuliste tegevustega. Näiteks õpetasid arstid, kuidas õigesti puuki eemaldada. Loodan, et tänu spordinädalale leidsid paljud inimesed endale sobiva liikumisrütmi, sest praegu ei liigu Eesti inimesed veel piisavalt. Ka meedial oli spordinädala õnnestumises suur roll.»


description: Endine Läti parlamendisaadik, Visvaldis Lācis sai eile hakkama uskumatu saavutusega läbides elu esimese maratoni 92-aasta vanusena.  Lācis läbis 42,195 km pikkuse distantsi Valmiera maratonil vaheldumisi joostes ja kõndides ning lõpetas tulemusega 8.13.51.

title: 92-aastane Läti poliitik jooksis oma esimese maratoni

maintext:
Sportlik vanahärra startis kaks tundi enne võistluse ametlikku starti koos teda jalgrattal saatva kohtunikuga. Võistluse üldvõitjaks ja Läti meistriks maratonis tuli Valmieras Anatoliju Macuku tulemusega 2.28.31, vahendab Marathon1000.com.
Eesti vanim maratoonar on tänaseks 83-aastane Benno Viirandi, kelle tulemus SEB Tallinna maratonil oli 7.16.50.
Visvaldis Lācis on olnud poliitikas aktiivne kaheksakümnendate lõpust alates. 2005.a. valiti Lācis Roheliste partei nimekirjas Läti parlamenti, viis aastat hiljem ka Euroopa Parlamendi liikmeks. Poliitilise tegevuse kõrvalt on ta kirjutanud enam kui 10 raamatut Läti ajaloost ja poliitikast.


description: Pühapäeval toimus Red Bull 111 Megawatt hard enduro võistluse finaal, kus osales ka eestlane Rannar Uusna. Finaalis asus võistlema 500 mootorratturit, kellest finišijoone ületas vaid 18. Uusna saavutas lõpuks märkimisväärse 11. koha.

title: Rannar Uusna lõpetas võistluse, mille peaaegu kõik konkurendid katkestasid

maintext:
Red Bull 111 Megawatt on neljas etapp maailma hard enduro sarjas, mis toimub Kleszczówi linna söekaevanduses. Võistlus toimus tänavu kolmandat korda ning sealne olustik sõitjatele armu ei andnud. Karmidele tingimustele vandus lõpuks alla koguni 482 võistlejat.
Esimese koha saavutas Suurbritannia sõitja Jonny Walker, kes kaitses möödunud aastal võidetud tiitlit. Teiseks jäi hispaanlane Mario Roman ning kolmandaks lõuna-aafriklane Wade Young.
Red Bull hard enduro sarjas on jäänud sõita veel kaks etappi, milleks on Red Bull Sea to Sky ning Roof of Africa.


description: Kui Jürgen Klopp 2015. aastal poole hooaja pealt Liverpooli juhendamise üle võttis, pani ta treeningutel palju rõhku mängijate füüsilise vormi arendamisele. Stiilimuutus mänguplaanis tähendas ka seda, et mängijad muutusid väljakul silmnähtavalt aktiivsemaks. Inglismaa kõrgliiga viie mänguvooru järel avaldatud statistika tõestab, et Liverpooli mängijad jooksevad rohkem kui konkurendid.

title: Ragnar Klavan ja Liverpool on kõrgliiga kõige paremas füüsilises vormis?

maintext:
Liverpooli mängijad on viie Premier League’i mänguga jooksnud 582 kilomeetrit, tabeli teine koht on Manchester City mängijate käes (571 km), kolmandal positsioonil on Tottenham (566 km).
Kuigi on teada-tuntud tõsiasi, et pallita mängivad võistkonnad peaksid väljakul rohkem tööd tegama ning seega ka rohkem jooksma, pole esikolmiku võistkonnad kindlasti need, kes enamuse mänguajast palli taga ajaks, pigem vastupidi. Samas hoidis neljandal kohal olev Burnley (564 km) kohtumises Liverpooli vastu palli kõigest 19 protsenti mängu ajast ning suutis ka võidupunktid kirja saada.
Tabeli põhjast võib leida aga tippklubi Manchester Unitedi, kelle mängijad on viie matši jooksul läbinud 527 kilomeetrit – vahe Liverpooliga on koguni 55 kilomeetrit. Ragnar Klavani koduklubi eesotsas olemine ei tohiks olla üllatus ka peatreener Klopile, kuna pärast 2:1 võidumängu Chelsea üle rõhutas ta väljakul pidevalt liikumises olemise tähtsust.
«Kaitsesime meeskondlikult ning hoidsime palli. Esimene poolaeg oli intensiivne, ma isegi ei tea, kui palju mängijad kokku jooksid. Kõik on kinni liikumises – lihtsas jalgpallis,» rääkis Liverpooli peatreener eelmisel nädalal.